text:
Funda Kumonde KaYehova NokaYesu
“Wugqaleni umonde weNkosi yethu njengosindiso.”—2 PET. 3:15.
1. Amanye amaKristu athembekileyo azibuza wuphi umbuzo?
UDADE othembekileyo onyamezele iingxaki ezininzi kangangamashumi eminyaka ngokuzithoba wabuza, “Ngaba isiphelo siza kufika ndingekafi?” Abanye abantu abasele benethuba bekhonza uYehova baye bazibuza into efanayo. Sikulindele ngamehlw’ abomvu ukubona uThixo esenza zonke izinto zibe ntsha, eshenxisa iingxaki esijamelana nazo ngoku. (ISityhi. 21:5) Nangona zininzi izinto ezisiqinisekisa ukuba le nkqubo kaSathana sele iza kupheliswa, kunokuba nzima ukulinda ngomonde de ifike loo mini.
2. Yiyiphi imibuzo ephathelele umonde kaThixo esiza kuyixubusha?
2 Sekunjalo, iBhayibhile ithi sifanele sibe nomonde. Njengabakhonzi bakaThixo bangaphambili, siya kuzifumana izithembiso zikaThixo ukuba sinokholo olomeleleyo lokulinda ukuzaliseka kwezithembiso zakhe. (Funda amaHebhere 6:11, 12.) UYehova uye waba nomonde. Ngekukudala wabuphelisayo ubungendawo, kodwa ulinde ixesha elifanelekileyo. (Roma 9:20-24) Kutheni enomonde kangaka nje? UYesu uwubonise njani yena umonde ofana nokaThixo? Kuya kusinceda njani ukuhlakulela umonde onjengokaThixo? Iimpendulo zale mibuzo zinokusinceda sibe nomonde nokholo olomeleleyo, nangona kusenokubonakala ngathi uYehova uyalibazisa.
KUTHENI UYEHOVA ENOMONDE?
3, 4. (a) Kutheni uYehova ebe nomonde ukuze kuzaliseke injongo yakhe emhlabeni? (b) UYehova wenza ntoni emva kwemvukelo yase-Eden?
3 UYehova unezizathu ezivakalayo zokuba nomonde. Kona unelona gunya liphakamileyo kwindalo yonke; sekunjalo, imvukelo yase-Eden yashiya imibuzo ebalulekileyo ephathelele indalo yonke. UYehova uye walinda esazi ukuba kuza kuthath’ ixesha ngaphambi kokuba loo mibuzo iphenduleke kakuhle. Ekubeni ezazi kakuhle izinto ezenziwa zizidalwa ezisezulwini nasemhlabeni kwakunye nezimo zengqondo zazo, siqinisekile ukuba yonke into ayenzayo yeyokunceda thina.—Heb. 4:13.
4 Injongo kaYehova yayikukuba inzala ka-Adam noEva izalise umhlaba. Kwanaxa uSathana wakhohlisa uEva waza uAdam akathobela, injongo kaThixo ayizange itshintshe. Akazange aphakuzele, enze izigqibo ezingacingwanga, okanye othuke ayincame intsapho yabantu. Kunoko, weza nendlela yokuqinisekisa ukuba injongo yakhe ngoluntu nangoMhlaba iyazaliseka. (Isa. 55:11) Ukuze azalisekise injongo yakhe aze athethelele nolongamo lwakhe, uYehova uye wazeyisa waza waba nomonde kangangamawaka eminyaka elinde ukuba zizaliseke kakuhle ezinye iinkalo zenjongo yakhe.
5. Ukuba nomonde kukaYehova kuvulela ithuba lokufumana yiphi intsikelelo?
5 Esinye isizathu sokuba uYehova abe nomonde kukuvulela ithuba abantu abangakumbi ukuba bafumane ubomi obungunaphakade. Kungokunje, wenza amalungiselelo okusindisa “isihlwele esikhulu.” (ISityhi. 7:9, 14; 14:6) UYehova usebenzisa umsebenzi wokushumayela esiwenzayo ukuze afikelele abantu ebamemela ukuba bafunde ngoBukumkani bakhe nangemilinganiselo yakhe yobulungisa. Isigidimi soBukumkani sizezona ndaba zimnandi ebantwini—‘siziindaba ezilungileyo’ ngokwenene. (Mat. 24:14) Mntu ngamnye uYehova amtsalayo uba yinxalenye yebandla elisehlabathini lonke labahlobo abanyanisekileyo abathanda oko kufanelekileyo. (Yoh. 6:44-47) UThixo wethu onothando unceda abantu abanjalo ukuba benze izinto ezimkholisayo. Kanti ebezikhethela abantu abaza kuba ngamalungu orhulumente wakhe wasezulwini. Emva kokuba befumene izigxina zabo ezulwini, aba bazinikeleyo baza kunceda abantu abathobelayo ukuba bade bafezeke baze baphile ubomi obungunaphakade. Licacile elokuba, nangona elinde ngomonde, uYehova ebezalisekisa iinjongo zakhe ukuze kungenelwe thina.
6. (a) UYehova wawubonisa njani umonde ngomhla kaNowa? (b) UYehova uwubonise njani umonde namhlanje?
6 UYehova uba nomonde enoba sele ecatshukiswe kangakanani na. Loo nto siyibona kwindlela awabulungisa ngayo ubungendawo bangaphambi koMkhukula. Umhlaba wawuzaliswe kukuziphatha okubi nogonyamelo, yaye ‘yayibuhlungu intliziyo’ kaYehova ngenxa yokudodobala kwemeko yabantu. (Gen. 6:2-8) Akazange ayinyamezele loo meko ngonaphakade, ngenxa yoko wanisa umkhukula phezu kwabantu abangathobeliyo. Nangona “umonde kaThixo wawulindile ngemihla kaNowa,” uYehova wenza amalungiselelo okusindisa uNowa nentsapho yakhe. (1 Pet. 3:20) Ngexesha elifanelekileyo, uYehova wachazela uNowa ngesi sigqibo waza wamnika umsebenzi wokwakha umkhombe. (Gen. 6:14-22) Ukongezelela, uNowa ‘wayengumshumayeli wobulungisa,’ exelela abamelwane bakhe ngentshabalalo ezayo. (2 Pet. 2:5) UYesu wathi ixesha lethu liyafana nemihla kaNowa. UYehova sele elazi ixesha lokuphelisa le nkqubo ingendawo. Akukho mntu uwaziyo ‘umhla nelixa’ eza kupheliswa ngayo. (Mat. 24:36) Okwangoku, uThixo usinike umsebenzi wokulumkisa nokuxelela abantu ngendlela abanokusinda ngayo.
7. Ngaba uYehova uyacotha ukuzalisekisa izithembiso zakhe? Cacisa.
7 Licacile elokuba, ukuba nomonde kukaYehova akuthethi kuthi uhleli nje, ehambisa ixesha. Sekunjalo, asifanele sibhidanise ukuba nomonde kwakhe nokungakhathali! Liyinene elokuba njengokuba sikhula okanye sithwaxwa yile nkqubo ingendawo kusenokuba nzima ukukhumbula oko. Sisenokudimazeka okanye sivakalelwe kukuba uThixo uyacotha ukuzalisekisa izithembiso zakhe. (Heb. 10:36) Masingaze siyilibale into yokuba unezizathu ezivakalayo ngokuba nomonde yaye uvulela ithuba abakhonzi bakhe abanyanisekileyo. (2 Pet. 2:3; 3:9) Makhe siphinde sixubushe ngendlela uYesu awawuxelisa ngayo umonde ofana nokaThixo.
UYESU UYE WASIMISELA NJANI UMZEKELO OMHLE WOKUBA NOMONDE?
8. UYesu waba nomonde ephantsi kwaziphi iimeko?
8 UYesu wenza ukuthanda kukaThixo ngenzondelelo kangangeenkulungwane ezininzi. Xa uSathana wavukelayo, uYehova wagqiba kwelokuba uNyana wakhe okuphela kwamzeleyo eze emhlabeni njengoMesiya. Oku kuthetha ukuba kwakuza kufuneka uYesu alinde kangangamawaka eminyaka ngaphambi kokuba oko kwenzeke. (Funda eyabaseGalati 4:4.) Wayengahlelanga nje elindile ngalo lonke elo xesha; kodwa wayexakeke ngumsebenzi awayewunikwe nguYise. Xa wada weza emhlabeni, wayesazi ukuba uza kubulawa nguSathana njengoko kwakuprofetiwe. (Gen. 3:15; Mat. 16:21) Ngomonde wavumela ukuthanda kukaThixo, nangona oko kwakuthetha ukuba uza kuva iintlungu. Wayenyaniseke ngokwenene. Akazange acinge ngaye nesigxina sakhe yaye siyangenelwa koko.—Heb. 5:8, 9.
9, 10. (a) Ebesenza ntoni uYesu ngoxa elindele kuYehova ngomonde? (b) Sifanele sikujonge njani ukubala kukaYehova ixesha?
9 Emva kokuba evusiwe, uYesu wanikwa igunya ezulwini nasemhlabeni. (Mat. 28:18) Usebenzisa elo gunya ukuze aphumeze iinjongo zikaYehova ngokuvumelana nokubala ixesha kukaThixo. Ngomonde uYesu ulinda ngasekunene kukaThixo de ibe ngowe-1914 ukuze iintshaba zakhe zenziwe isitulo seenyawo zakhe. (INdu. 110:1, 2; Heb. 10:12, 13) Kungekudala ikho into aza kuyenza ukuze aphelise inkqubo kaSathana. Okwangoku, ngomonde uYesu usebenza nabantu yaye ubakhokelela ‘kumanzi obomi.’—ISityhi. 7:17.
10 Kumzekelo kaYesu, ngaba uyayibona indlela ofanele ukujonge ngayo ukubala kukaYehova ixesha? UYesu wayekulungele ukwenza nantoni na uYise amcela ukuba ayenze; sekunjalo wayekwakulungele ukuyenza loo nto ngexesha likaThixo. Njengoko silindele ukupheliswa kwenkqubo kaSathana, sonke sifanele sibe nomonde singenzi izinto ngaphambi kokuba uThixo anikele ulwalathiso ngazo okanye sinikezele. Singenza ntoni ukuze sihlakulele loo monde?
NDINOKUWUHLAKULELA NJANI UMONDE OFANA NOKATHIXO?
11. (a) Ukholo nomonde zinxibelelana njani? (b) Kutheni sinezizathu ezivakalayo zokuba nokholo olomeleleyo?
11 Ngaphambi kokuba uYesu eze emhlabeni, iziprofeto kunye nabanye abakhonzi abathembekileyo bamisela umzekelo wokuba nabantu abangafezekanga banako ukunyamezela ngomonde. Lukhona unxibelelwano olwalukho phakathi kokholo lwabo kunye nokuba nomonde kwabo. (Funda uYakobi 5:10, 11.) Ukuba babengazange bazikholelwe izinto ababezixelelwa nguYehova—ukuba babeswele ukholo—ngaba babeya kuyilinda ngomonde inzaliseko yeziprofeto zakhe? Sihlandlo ngasinye, bedibana neemvavanyo ezoyikisayo nezilucelo-mngeni, babeqinisekile ukuba uThixo wayeyakwenza oko akuthembisileyo. (Heb. 11:13, 35-40) Sinesizathu esingakumbi sokuba nokholo olomeleleyo, kuba ngoku uYesu ukhonza ‘njengoMgqibelelisi wokholo lwethu.’ (Heb. 12:2) Wazalisekisa isiprofeto waza watyhila iinjongo zikaThixo nto leyo esenza sibe nezizathu ezivakalayo zokuba nokholo.
12. Yintoni esinokuyenza ukuze sakhe ukholo lwethu?
12 Ngawaphi amanyathelo asebenzisekayo esinokuwathabatha ukuze siqinise ukholo lwethu size sihlakulele nomonde? Eyona nto ibalulekileyo kukusebenzisa isiluleko sikaThixo. Ngokomzekelo, cinga ngezizathu ezibangela ukuba ububeke kuqala uBukumkani ebomini bakho. Ngaba ungakwazi ukwenza umgudu ongakumbi wokusebenzisa isiluleko esifumaneka kuMateyu 6:33? Oko kusenokuthetha ukuchitha ixesha elininzi entsimini okanye ukulungelelanisa iinkalo ezithile zobomi bakho. Musa ukuyilibala indlela uYehova ayisikelela ngayo imigudu yakho. Usenokuba uye wakwenza wakwazi ukuqhuba isifundo seBhayibhile okanye wakunceda wafumane “uxolo lukaThixo olungaphaya kokuqonda.” (Funda eyabaseFilipi 4:7.) Njengoko unandipha iintsikelelo oye wazifumana ngokulandela imiyalelo kaYehova, oko kukwenza ukubone ukubaluleka kokuba nomonde.—INdu. 34:8.
13. Sinokuyichaza njani inkqubo yokwakha ukholo nomonde?
13 Oku kuyafana nomzekelo wokuhlwayela, ukuhlakulela, nokuvuna. Sihlandlo ngasinye umfama evuna ngokuyintabalala, oko kuyamkhuthaza ukuba atyale nakwixesha elilandelayo lokulima. Eneneni, kusenokufuneka alinde ngomonde ukuze afumane imveliso, kodwa oko akusayi kumthintela ekubeni angatyali, kunoko usenokude alime umhlaba omkhulu kwanangaphambi kokuba kufike ixesha lokulima. Unethemba lokuba uza kuvuna. Ngokufanayo, njengoko siqhubeka sifunda iziluleko zikaYehova, sizilandela, size sifumane iingenelo, ukuthembela ngoYehova kuya kukhula. Ukholo lwethu ngokufanayo luyakhula, yaye kuba lula ngathi ukulinda iintsikelelo esaziyo ukuba siza kuzifumana.—Funda uYakobi 5:7, 8.
14, 15. Simele sikujonge njani ukubandezeleka kwabantu?
14 Enye indlela yokuhlakulela umonde kukucinga ngendlela esilijonga ngayo ihlabathi kwakunye neemeko zethu zobuqu. Simele sizame ukuzijonga izinto ngendlela uYehova azijonga ngayo. Ngokomzekelo, khawucinge ngendlela akujonga ngayo ukubandezeleka kwabantu. Uyavakalelwa xa abantu bebandezeleka, sekunjalo, akaze onganyelwe yintlungu, ade angakwazi ukwenza okulungileyo. Wathumela uNyana wakhe okuphela kwamzeleyo ‘ukuba ayichithe imisebenzi kaMtyholi’ aze alungise wonke umonakalo owaziswa nguSathana ebantwini. (1 Yoh. 3:8) Inyaniso kukuba kungekudala uThixo uza kukuphelisa konke ukubandezeleka. Ngokufanayo, kunokuba sizivumele songanyelwe yile nkqubo ingendawo kaSathana okanye siphelelwe ngumonde wokutshatyalaliswa kwayo, masibe nokholo kwizinto ezingabonakaliyo neziya kubakho ngonaphakade. UYehova uyalazi ixesha alimisileyo ukuphelisa ubungendawo, ibe akasayi kulibazisa.—Isa. 46:13; Nah. 1:9.
15 Ebudeni bala maxesha anzima eentsuku zokugqibela, kusenokufuneka sinyamezele iimeko ezinzima nezivavanya ukholo lwethu. Kunokuba sibe nomsindo xa sisiba ngamaxhoba ogonyamelo okanye xa isalamane sethu sibandezeleka, kufuneka sizimisele ukuthembela ngoYehova ngokupheleleyo. Asifezekanga, ngoko akukho lula ukwenjenjalo. Noko ke, makhe sicinge ngoko kwenziwa nguYesu njengoko kubhalwe kuMateyu 26:39.—Yifunde.
16. Yintoni esingamele siyenze kweli xesha liseleyo?
16 Enye into enokusenza singabi nawo umonde ofana nokaThixo kukungamthembi. Ithetha ukuthini loo nto? Kaloku umntu ongayikholelwayo into yokuba isiphelo sisondele, unokwenza amanye amalungiselelo axa izinto zisenokungahambi ngendlela uYehova athe ziza kwenzeka ngayo. Ngamany’ amazwi, usenokuzixelela ukuba, ‘Ndiza kulinda ukuze ndibone enoba uYehova unyanisekile na kwizinto azithethayo.’ Unokuzama ukuzenzela igama kweli hlabathi, aziqwebele imali eninzi kunokuba abeke uBukumkani bukaThixo kwindawo yokuqala, okanye avakalelwe kukuba imfundo ephakamileyo inokumenza aphile ubomi obutofotofo ngoku. Ngaba enyanisweni loo nto ibingayi kubonisa ukuba loo mntu uswele ukholo? Khumbula ukuba uPawulos wathi, masixelise abo bathembekileyo abathenjiswa nguYehova ngenxa ‘yokholo nomonde.’ (Heb. 6:12) UYehova akasayi kuyivumela le nkqubo ukuba iqhubeke ixesha elide ngokugqithiseleyo de iphazamisane nenjongo yakhe. (Hab. 2:3) Okwangoku masingaze sidlulis’ usana kunina xa sikhonza uYehova. Kunoko masiphaphe size sikhuthale xa sishumayela iindaba ezilungileyo, nto leyo enokusenza saneliseke ngendlela engathethekiyo ngoku.—Luka 21:36.
UKUBA NOMONDE KUNAZIPHI IINTSIKELELO?
17, 18. (a) Ngoku sinaliphi ithuba njengoko silinde ngomonde? (b) Siya kusikelelwa njani ngokubonisa umonde ngoku?
17 Enoba sineenyangana okanye amashumishumi eminyaka sikhonza uThixo, kufuneka simkhonze ngonaphakade. Ukuba nomonde kusinceda sinyamezele de sisindiswe, enoba kusele ixesha elingakanani kule nkqubo. Ngoku uYehova usinika ithuba lokuzingqina ukuba sithembele ngokupheleleyo kwizigqibo azenzayo, yaye ukuba kuyimfuneko, sikulungele ukunyamezela ububi ngenxa yegama lakhe. (1 Pet. 4:13, 14) Kanti uThixo uyasiqeqesha ukuze sibe nomonde ofunekayo ukuze sisindiswe.—1 Pet. 5:10.
18 Lonke igunya linikwe uYesu ezulwini nasemhlabeni, yaye akukho nto inokukususa kwikhusi lakhe—ngaphandle kokuba uzisuse wena. (Yoh. 10:28, 29) Akunasizathu sakoyika ikamva, nkqu nokufa. Abo banyamezela de kube sekupheleni baya kusinda. Ngoko simele siqiniseke ukuba, asilivumeli ihlabathi ukuba lisihende lize lisenze siyeke ukuthembela kuYehova. Kodwa masizimisele ukukhula elukholweni size siwusebenzise ngobulumko umonde kaThixo.—Mat. 24:13; funda eyesi-2 kaPetros 3:17, 18.


c: text/html

text:
IMBONISELO (YOKUFUNDISA) JUNI 2016
Le Mboniselo inamanqaku aza kufundwa ngoAgasti 1 ukuya kuAgasti 28, 2016.
Ukuxabisa UYehova NjengoMbumbi Wethu
UThixo ubakhetha njani abo ababumbayo? Kutheni ebabumba? Yaye ukwenza njani oko?
Ngaba Uyamvumela UMbumbi Omkhulu Akubumbe?
Ziziphi iimpawu eziya kukwenza uthambe ezandleni zikaThixo?
“UYehova UThixo Wethu NguYehova Mnye”
UThixo “mnye” ngayiphi ingqiqo, ibe thina singamnqula njani ngaloo ndlela?
Musa Ukuvumela Iziphoso Zabanye Zikukhubekise
Kumaxesha akudala, abakhonzi bakaThixo abathembekileyo bathetha okanye benza izinto ezabakhubekisayo abanye. Sinokufunda ntoni kule mizekelo eseBhayibhileni?WEB:OnSiteAdTitleMusa Ukuvumela Iziphoso Zabanye Zikukhubekise
Uphawu Lobuthixo Oluxabiseke Ngaphezu Kweedayimani
Ukuba nalo yimpumelelo engena kuthelekiswa nanto.
Imibuzo Evela Kubafundi
Kumbono kaHezekile, indoda enophondo lweinki lukanobhala kunye namadoda amathandathu anezixhobo zokukroboza afuzisela ntoni?

robotstxt: allowed

filter: keep


text:
Ibali 50: Abafazi Ababini Abakhaliphileyo
XA AMASIRAYELI engena enkathazweni, akhala kuYehova. UYehova uwaphendula ngokuwanika iinkokeli ezikhaliphileyo ukuze ziwancede. IBhayibhile ithi ezi nkokeli ngabagwebi. UYoshuwa wayengumgwebi wokuqala, yaye abanye abagwebi abamlandelayo nguOteniyeli, uEhude, noShamgare. Kodwa abantu ababini abanceda amaSirayeli ngabafazi ekuthiwa nguDebhora noYaheli.
UDebhora ngumprofetikazi. UYehova umnika inkcazelo engexesha elizayo, aze ke yena axelele abantu okuthethwa nguYehova. UDebhora ukwangumgwebi. Uhlala phantsi komthi wesundu kweleentaba, yaye abantu beza kuye ukuze bafumane uncedo ngeengxaki zabo.
Ngeli xesha uYabhin ungukumkani kwaKanan. Uneenqwelo zokulwa ezingama-900. Umkhosi wakhe unamandla kangangokuba uninzi lwamaSirayeli luyanyanzeleka ukuba lube ngabakhonzi bakaYabhin. Intloko yomkhosi kaKumkani uYabhin kuthiwa nguSisera.
Ngenye imini uDebhora uthi makubizwe uMgwebi uBharaki, aze amxelele: ‘UYehova uthe: “Thabatha amadoda ali-10 000 uwakhokelele kwiNtaba yeTabhore. Apho ndiya kumzisa kuwe uSisera. Yaye ndiya kumnikela kuwe umoyise yena nomkhosi wakhe.”’
UBharaki uthi kuDebhora: ‘Ndiya kuhamba ukuba uhamba nam.’ UDebhora uhamba naye, kodwa uthi kuBharaki: ‘Udumo aluyi kuba lolwakho endleleni oyihambayo, kuba uYehova uya kumnikela uSisera esandleni somfazi.’ Yaye kwenzeka oko.
UBharaki wehla eNtabeni yeTabhore aze adibane namajoni kaSisera. Ngequbuliso uYehova ubangela umkhukula, yaye uninzi lwamajoni otshaba luyarhaxwa. Kodwa uSisera uyehla enqweleni yakhe abaleke.
Emva komzuzwana uSisera ufika ententeni kaYaheli. UYaheli uthi makangene, aze amnike ubisi. Le nto iyamozelisa, yaye kungekudala ulala yoyi. Ngoko uYaheli uthabatha isikhonkwane sentente aze asibethelele kwintloko yale ndoda ingendawo. Kamva, xa kufika uBharaki, uYaheli umbonisa uSisera ofileyo! Ngoko ungabona ukuba okwathethwa nguDebhora kwaba yinyaniso.
Ekugqibeleni noKumkani uYabhin uyabulawa, aze amaSirayeli abe noxolo okomzuzwana.
ABagwebi 2:14-22; 4:1-24; 5:1-31.
Imibuzo
- Ngoobani ababengabagwebi, yaye ngoobani amagama abanye babo?
- UDebhora unaliphi ilungelo elikhethekileyo, yaye libandakanya ntoni?
- Xa uSirayeli esongelwa nguKumkani uYabhin nentloko yomkhosi wakhe uSisera, sisiphi isigidimi esivela kuYehova esidluliselwa nguDebhora kuMgwebi uBharaki, yaye uthi ngubani oza kuzukiswa?
- UYaheli ubonisa njani ukuba ulibhinqa elikhaliphileyo?
- Kwenzeka ntoni emva kokufa kukaKumkani uYabhin?
Imibuzo eyongezelelekileyo
- Funda ABagwebi 2:14-22.
AmaSirayeli amcaphukisa njani uYehova, yaye sinokufunda ntoni koku? (ABa. 2:20; IMize. 3:1, 2; Hez. 18:21-23)
- Funda ABagwebi 4:1-24.
Ziziphi izifundo eziphathelele ukholo nenkalipho ezinokufundwa ngamabhinqa angamaKristu kumzekelo kaDebhora noYaheli? (ABa. 4:4, 8, 9, 14, 21, 22; IMize. 31:30; 1 Kor. 16:13)
- Funda ABagwebi 5:1-31.
Amazwi engoma yoloyiso kaBharaki noDebhora anokusetyenziswa njani kumthandazo ophathelele imfazwe ezayo yeArmagedon? (ABa. 5:3, 31; 1 Kron. 16:8-10; ISityhi. 7:9, 10; 16:16; 19:19-21)


text:
Ngaba Ubusazi?
Liliphi ikhala elalisetyenziswa ngamaxesha okubhalwa kweBhayibhile?
IBhayibhile ithi kwakusetyenziswa ikhala xa kuqholwa iimpahla neebhedi. (INdumiso 45:8; IMizekeliso 7:17; INgoma yazo iiNgoma 4:14) Kusenokwenzeka ukuba ikhala ekuthethwa ngalo eBhayibhileni laliphuma kumthi oyiAgarwood. Xa lo mthi ubola, ukhupha ioli enevumba elimnandi kunye nentlaka. Wawucolwa ube ngumgubo owawusiba ‘likhala’ uze uthengiswe.
IBhayibhile ifanisa iintente zakwaSirayeli ‘nekhala elityalwe nguYehova.’ (Numeri 24:5, 6) Oku kusenokubhekisela kwindlela owawumi ngayo umthi oyiAgarwood, owawufikelela kubude obumalunga neemitha eziyi-30 yaye wawunaba. Nangona lo mthi ungasafumaneki kummandla wakwaSirayeli namhlanje, iA Dictionary of the Bible ithi: “Asinakuyikhanyela into yokuba lo mthi neminye yayikho kwiNtlambo yaseYordan eyayichumile, nangona ingasekho [kuloo mmandla] ngoku.”
Yiyiphi iminikelo eyayisamkeleka kwitempile yaseYerusalem?
UMthetho kaThixo wawusithi yonke iminikelo yasetempileni yayimele ibe yephile qete. UThixo wayengayamkeli iminikelo enesiphene okanye egulayo. (Eksodus 23:19; Levitikus 22:21-24) Ngokutsho kombhali ongumYuda, uPhilo, owayephila ngexesha labapostile, ababingeleli babezihlola izilwanyana “ukususela entloko ukusa elunyaweni” ukuze baqiniseke ukuba ziphilile yaye “azinaso nasiphi na isiphene.”
Umphengululi uE. P. Sanders uthi mhlawumbi amagosa asetempileni “ayevumela abantu abathengisa izilwanyana zokubingelela ukuba bathengise kuphela ezo sele zihloliwe ngababingeleli. Umthengisi kwakufuneka anike umthengi irisithi ebonisa ukuba eso silwanyana asinasiphene yaye siphile qete.”
Ngo-2011, abembi bezinto zakudala bafumana enye yezo risithi kummandla owawunetempile—itywina lodongwe elilingana nengqekembe elalisetyenziswa kwixesha eliphakathi kweminyaka elikhulu ngaphambi kokuba uYesu abe semhlabeni nonyaka ka-70. Amagama amabini esiAramiki akuyo aye aguqulelwa ngokuthi “Kunokunikelwa Ngaso KuThixo.” Kucingelwa ukuba amagosa asetempileni ayencamathisela loo risithi kwizinto okanye kwizilwanyana ekuza kunikelwa ngazo.


text:
UVUKANI! NO. 1 2017
Ingxaki Yolutsha Olungonwabanga
—Isizathu? Yintoni Enokunceda?
Iingxelo zibonisa ukuba lintinge ngendlela eyothusayo inani labafikisayo abangonwabanga.
Yintoni enokwenziwa ukulungisa le ngxaki?
Le magazini inamacebiso ngento enokwenziwa ngabafikisayo abanale ngxaki nokuba abazali banokubathuthuzela baze babaxhase njani.
Ingxaki Yolutsha Olungonwabanga
—Isizathu? Yintoni Enokunceda?
Funda indlela onokuzibona ngayo iimpawu zomntu onayo nezinto ezinokuyibangela. Funda ngento enokwenziwa ngabazali nangabanye ukuze bancede.
Uncumo Lwakho
—Isipho Onokuphisa Ngaso
Uncumo Olusuk’ entliziyweni
Ukukhupha Isisu
Nyaka ngamnye izigidi zabantu zikhupha isisu. Ngaba sisigqibo somntu okanye ingxaki isekuziphatheni?
“Olo Thando Lwasenza Sachiphiza Iinyembezi”
NgoMgqibelo, ngoAprili 25, 2015, iNepal yantlithwa yinyikima enkulu. Emva koko, AmaNgqina KaYehova abonisa njani ukuba amaKristu okwenyaniso ayathandana yaye olo thando alubonisa ngezenzo?
Ukuba Nombulelo
Xa umfazi nendoda bezama ukuziphawula iimpawu zomnye ezintle, umtshato wabo uya uphucuka. Yintoni enokukunceda ube nombulelo?
Iindlela Ezikhusela Ngazo Elangeni Imbovane YaseSahara
Le mbovane ingafani nezinye yenye yezilwanyana ezikwaziyo ukumelana nobushushu. Yintoni ebangela ukuba ikwazi kangaka ukumelana nelanga elitshisa kakhulu?
Izinto Ezingakumbi Ezifumaneka Kwi-intanethi
Ndingajamelana Njani Nexhala?
Amacebiso amathandathu anokukunceda ukwazi ukuhlangabezana nexhala.
Ngaba AmaNgqina KaYehova Ayanceda Xa Kukho Intlekele?
Funda indlela onokuwanceda ngayo amanye amaNgina nabo bangengawo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
41 Kwathi ekupheleni kweminyaka emibini, uFaro waphupha+ emi ngakuMlambo umNayile.
2 Nanko kunyuka kuMlambo umNayile iimazi zeenkomo ezisixhenxe zintle ngembonakalo, zityebile, yaye zazisidla engceni yomNayile.+
3 Nanko kunyuka ezinye iimazi zeenkomo ezisixhenxe emva kwazo kuMlambo umNayile, zimbi ngembonakalo, zibhityile,+ zaza zema ecaleni kwezinye iimazi zeenkomo ngaseludongeni loMlambo umNayile.
4 Zasuka iimazi zeenkomo ezazimbi ngembonakalo yaye zibhityile zazidla ezo mazi zeenkomo zisixhenxe zazintle ngembonakalo yaye zityebile.+ Kuthe xa kulapho, wavuka uFaro.+
5 Noko ke, waphinda walala waza waphupha okwesibini. Wabona izikhwebu ezisixhenxe ziphuma eludizeni olunye, zityebile kwaye zizihle.+
6 Wabona nezikhwebu ezisixhenxe, ezingcakacileyo, ezitshileyo ngumoya wasempuma,+ zikhula emva kwazo.+
7 Zaza izikhwebu ezingcakacileyo zaziginya ezo zikhwebu zisixhenxe zityebileyo nezichumileyo.+ Kuthe xa kulapho, wavuka uFaro, waza waziqonda ukuba ubephupha.
8 Kwathi kusasa, waphazamiseka emoyeni.+ Ngoko wathumela ukuba kubizwe bonke ababingeleli abaqhelisela umlingo baseYiputa+ nazo zonke izilumko zakhona,+ waza uFaro wababalisela amaphupha akhe.+ Kodwa akubangakho namnye uwatolikileyo kuFaro.
9 Ngoko intloko yabangcamli yathetha kuFaro,+ isithi: “Ndiyazikhankanya namhlanje izono zam.+
10 Bamcaphukisa uFaro abakhonzi bakhe.+ Ngoko wandiphosa entolongweni, endlwini yentloko yamafanankosi,+ mna nentloko yababhaki.
11 Emva koko sobabini saphupha iphupha ngabusuku bunye, mna naye. Ngamnye kuthi waphupha iphupha lakhe elahlukileyo.+
12 Yaye sasinomfana womHebhere+ apho, umkhonzi wenkosi yamafanankosi.+ Sathi sakumxelela,+ wasitolikela amaphupha ethu. Watolikela ngamnye ngokwephupha lakhe.
13 Yaye kwenzeka kanye njengoko wayesitolikele. Mna wandibuyisela kwisigxina sam,+ kodwa yena wamxhoma.”+
14 Waza ke uFaro wathumela ukuba kubizwe uYosefu,+ akhutshwe ngokukhawuleza emhadini wentolongo.+ Ngoko ke wacheba,+ watshintsha neengubo zakhe zokwaleka+ waza waya kuFaro.
15 Wathi uFaro kuYosefu: “Ndiphuphe iphupha, kodwa akukho toliki yalo. Ndive kusithiwa ngawe, wena uyaliva iphupha uze ulitolike.”+
16 UYosefu wamphendula uFaro, esithi: “Ungandigqali nganto! UThixo uya kumazisa okuhle uFaro.”+
17 Waza uFaro wathetha kuYosefu wathi: “Ndiphuphe ndimi eludongeni loMlambo umNayile.
18 Ndaza ndabona kunyuka kuMlambo umNayile iimazi zeenkomo ezisixhenxe, zityebile yaye zintle ngembonakalo, zaza zaqalisa ukudla engceni yomNayile.+
19 Ndabona nezinye iimazi zeenkomo ezisixhenxe zinyuka emva kwazo, zinqinile, zimbi kakhulu ngembonakalo yaye zibhityile.+ Andizange ndizibone ezimbi njengazo kulo lonke ilizwe laseYiputa.
20 Kwaye iimazi zeenkomo ezinqinileyo nezimbi zazidla zazigqiba iimazi zeenkomo ezisixhenxe zokuqala ezityebileyo.+
21 Zangena eziswini zazo, kodwa akwazeka ukuba zazingene eziswini zazo, njengoko imbonakalo yazo yayisembi kanye njengasekuqaleni.+ Ndivuke xa kulapho.
22 “Emva koko ndabona ephupheni izikhwebu ezisixhenxe ziphuma eludizeni olunye, zichumile yaye zizihle.+
23 Ndabona nezikhwebu ezisixhenxe zibunile, zingcakacile, zitshile ngumoya wasempuma,+ zikhula emva kwazo.
24 Zaza izikhwebu ezingcakacileyo zaziginya ezo zikhwebu zisixhenxe zihle.+ Ndiye ndathetha nababingeleli abaqhelisela umlingo,+ kodwa akubangakho namnye undixelelayo.”+
25 Wathi ke uYosefu kuFaro: “Linye eli phupha likaFaro. UTHIXO oyinyaniso umxelele uFaro oko aya kukwenza.+
26 Iimazi zeenkomo ezisixhenxe ezintle yiminyaka esixhenxe. Ngokunjalo nezikhwebu ezisixhenxe ezintle yiminyaka esixhenxe. Iphupha eli linye.
27 Neemazi zeenkomo ezisixhenxe ezinqinileyo nezimbi ezinyukileyo emva kwazo ziyiminyaka esixhenxe; nezikhwebu ezisixhenxe ezingenanto, ezitshileyo ngumoya wasempuma,+ ziya kuba yiminyaka esixhenxe yendlala.+
28 Yiyo ke le nto bendiyithetha kuFaro, yokuba: UTHIXO oyinyaniso umbonisile+ uFaro oko aya kukwenza.
29 “Yabona, kuza iminyaka esixhenxe yendyebo enkulu kulo lonke ilizwe laseYiputa.
30 Kodwa ngokuqinisekileyo kuya kuvela iminyaka esixhenxe yendlala emva kwayo, ilityalwe ngokuqinisekileyo yonke indyebo ezweni laseYiputa ize indlala iligqibe ilizwe.+
31 Ayisayi kwaziwa indyebo ebikhe yakho ezweni ngenxa yaloo ndlala iya kulandela emva kwayo, kuba ngokuqinisekileyo iya kuba qatha kakhulu.
32 Yaye isibakala sokuba eli phupha liphindwe kabini kuFaro sithetha ukuba le nto imiswe ngokuqinileyo nguTHIXO oyinyaniso,+ yaye uTHIXO oyinyaniso uya kukhawuleza ukuyenza.+
33 “Ngoko uFaro makakhangele indoda eyingqondi nesisilumko aze ayimise phezu kwelizwe laseYiputa.+
34 Makenjenjalo uFaro, amisele abaveleli elizweni,+ aze athabathe isihlanu selizwe laseYiputa ebudeni beminyaka esixhenxe yendyebo.+
35 Mabaqokelele konke ukudla kwale minyaka mihle izayo, bafumbe ukudla okuziinkozo phantsi kwesandla sikaFaro, kube kukudla kwezixeko,+ yaye bamele bakulondoloze.
36 Yaye oko kudla kumele kube sisixa selizwe ngaloo minyaka isixhenxe yendlala, eya kubakho ezweni laseYiputa,+ ukuze ilizwe lingathwaxwa yindlala.”+
37 Ke kaloku, oko kwabonakala kulungile emehlweni kaFaro nawabo bonke abakhonzi bakhe.+
38 Ngoko uFaro wathi kubakhonzi bakhe: “Singamfumana na omnye umntu onjengalo, onomoya kaThixo?”+
39 Emva koko uFaro wathi kuYosefu: “Ekubeni uThixo ekwazisile konke oku,+ akukho bani uyingqondi nosisilumko njengawe.+
40 Wena uqobo uya kuba phezu kwendlu yam,+ yaye bonke abantu bam baya kukuthobela ngokupheleleyo.+ Kusetroneni kuphela endiya kuba mkhulu kunawe.”+
41 Waza uFaro wongeza wathi kuYosefu: “Yabona, ndikumisa phezu kwalo lonke ilizwe laseYiputa.”+
42 Wasuka uFaro wawukhulula umsesane wakhe wokutywina+ esandleni sakhe, wawufaka esandleni sikaYosefu waza wamambesa isambatho selinen ecikizekileyo, wafaka nentsimbi yomqala yegolide entanyeni yakhe.+
43 Ngaphezu koko, wamkhwelisa kwinqwelo yembeko yesibini awayenayo,+ ukuze bamemeze phambi kwakhe bathi, “Avrekh!” ngaloo ndlela emmisa phezu kwalo lonke ilizwe laseYiputa.
44 Waza ngokubhekele phaya uFaro wathi kuYosefu: “NdinguFaro, kodwa akukho mntu uya kuphakamisa sandla sakhe, nalunyawo lwakhe, ezweni lonke laseYiputa, ngaphandle kokugunyaziswa nguwe.”+
45 Emva koko uFaro wamthiya uYosefu igama elinguTsafenati-paneha waza wamnika uAsenati+ intombi kaPotifera umbingeleli waseOni+ ukuba abe ngumfazi wakhe. Wandula ke uYosefu walijikeleza ilizwe laseYiputa.+
46 Waye uYosefu enamashumi amathathu eminyaka ubudala+ ukuma kwakhe phambi koFaro ukumkani waseYiputa.
Ngoko uYosefu wemka phambi koFaro waza walihambahamba lonke ilizwe laseYiputa.
47 Yaye ebudeni beminyaka esixhenxe yendyebo umhlaba wavelisa intabalala.+
48 Wakuqokelela konke ukudla kwaloo minyaka isixhenxe yalifikelayo ilizwe laseYiputa waza wakubeka ukudla oko ezixekweni.+ Ukudla kwamasimi awayejikeleze isixeko wakubeka phakathi kwaso.+
49 Waqhubeka uYosefu efumba ukudla okuziinkozo ngezixa ezikhulu kakhulu,+ njengentlabathi yaselwandle, bada ekugqibeleni bayeka nokuzibala, kuba zazingenakubalwa.+
50 Yaye ngaphambi kokufika konyaka wendlala, uYosefu wazala oonyana ababini,+ ebazalelwa nguAsenati intombi kaPotifera umbingeleli waseOni.
51 Ngoko uYosefu wamthiya owamazibulo igama elinguManase,+ kuba wayesithi, “UThixo undenze ndazilibala zonke iinkathazo zam nayo yonke indlu kabawo.”+
52 Waza owesibini wamthiya igama elinguEfrayim,+ kuba wayesithi, “UThixo undenze ndaqhama ezweni leentsizi zam.”+
53 Yaphela iminyaka esixhenxe yendyebo eyayikho ezweni laseYiputa,+
54 yaza yaqala ukufika iminyaka esixhenxe yendlala, kanye njengoko wayetshilo uYosefu.+ Indlala leyo yabakho kumazwe onke, kodwa ezweni lonke laseYiputa kwakukho isonka.+
55 Ekugqibeleni lonke ilizwe laseYiputa labhuqwa yindlala baza abantu bakhala kuFaro ngesonka.+ Wathi ke uFaro kuwo onke amaYiputa: “Yiyani kuYosefu. Nantoni na ayitshoyo kuni, nize niyenze.”+
56 Indlala yaba semhlabeni wonke.+ Wandula ke uYosefu wabavula bonke oovimba bokudla okuziinkozo ababephakathi kwabo waza wathengisela amaYiputa,+ njengoko indlala yayinamandla ezweni laseYiputa.
57 Ngaphezu koko, abantu bomhlaba wonke beza eYiputa ukuza kuthenga kuYosefu, kuba indlala yayinamandla emhlabeni wonke.+
Yithumele
Yithumele
Genesis 41
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=41&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D41%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO
Unokuphila Ixesha Elide Kangakanani?
XA UHARRIET wafayo ngo-2006, wayeneminyaka emalunga ne-175 ubudala. Kodwa ke, uHarriet wayengengomntu. Wayelufudo olufumaneka kwiziqithi zeGalapagos, ibe wayehlala kwizu yaseOstreliya. Xa simthelekisa nathi, yena waphila ixesha elide kakhulu. Noko ke, ukuba ubunokumthelekisa nezinye izinto eziphilayo, akathathi nto kuzo. Nantsi eminye imizekelo.
Abaphandi eFinland bathi ezinye iimbaza ezifumaneka emilanjeni zinokuphila kangangeminyaka eyi-200.
Imbaza yaselwandle (ocean quahog) idla ngokuphila iminyaka engaphaya kweyi-100, kanti ezinye kuthiwa ziye zaphila ngaphezu kweminyaka eyi-400.
Eminye imithi, njengomthi wompayina, umsequoia, kunye neendidi ezithile zomcypress kunye nespruce, iphila kangangamawaka eminyaka.
Kodwa abantu, abajongwa njengezona zidalwa zikrelekrele, baphila iminyaka nje eyi-80 okanye eyi-90
Ucinga ntoni
Ngaba Isayensi Inokuza Nesicombululo?
Isayensi idlale indima enkulu kwezempilo nakwezonyango. Imagazini ethi Scientific American ithi: “Bambalwa ngoku abantu [eUnited Sates] ababulawa zizigulo ezosulelayo okanye iingxaki zokubeleka. Inani leentsana ezifayo lehle nge-75 pesenti ukususela ngo-1960.” Nangona kunjalo, isayensi khange ikwazi ukunika abantu ubomi obude. IScientific American ithi: “Nasemva kophando oluthathe amashumi eminyaka, ukuguga kuseyingxubakaxaka.” Noko ke, “ubungqina bubonisa ukuba umntu uqalisa ukuguga xa iinkqubo ezilawula imizila yemfuza ziyeka ukusebenza kakuhle.” Eli nqaku liqhubeka lithi: “Ukuba ukuguga kwenziwa ziingxaki kwinkqubo yemizila yemfuza, kucacile ukuba kunokuphela ngenye imini.”
“Nasemva kophando oluthathe amashumi eminyaka, ukuguga kuseyingxubakaxaka”
Kuphando lwazo lwezinto ezenza abantu baguge, kunye nezigulo eziza nokuguga, ezinye iingcali zibhenela ekuhloleni iepigenetics
Iiseli zomzimba zinenkcazelo yemizila yemfuza, nto leyo efunekayo ekuveliseni iiseli ezintsha. Le nkcazelo ifumaneka kwigenome, igama elibhekisela kuyo yonke iDNA ekwiseli. Kutshanje, izazinzulu ziye zakwazi ukufunda ngakumbi nge-epigenome, igama elithetha “ngaphaya kwegenome.” Ngoko ke, kwiepigenetics kufundwa ngendlela eyakhiwa ngayo le nxalenye imangalisayo yemizimba yethu.
Iimolekyuli ezakha iepigenome zahlukile kwezeDNA. IDNA imile oku kweleli ejijekileyo, ngoxa yona iepigenome ithe nca kwiDNA. Yintoni umsebenzi we-epigenome? Njengomculisi weokhestra iepigenome ilungelelanisa imizila yemfuza ekwiDNA. Iepigenome ilawula indlela iiseli ezisabela ngayo xa iimeko zitshintsha, njengendlela esitya ngayo, xa sixinezelekile, naxa umzimba usilwa neentsholongwane. Kutshanje kufunyaniswe ukuba iepigenome yenye yoonobangela bezifo ezithile nokuguga.
UNessa Carey ophanda nge-epigenetics uthi: “I[epigenetics] iye yafak’ isandla kwizigulo ezithile ezinjengesigulo sengqondo esibangela umntu ukuba angakwazi ukucinga kakuhle, esibizwa ngokuba si-schizophrenia, esamathambo nesomhlaza. Ibe iepigenetics zingunobangela wokwaluphala.” Ngoko ke, uphando olwenziwayo nge-epigenetics lunokuziphucula iindlela zonyango ezikhoyo, ukulwa nezifo ezinjengesomhlaza, ngaloo ndlela ubomi bube bude. Kodwa ke, okwangoku akukabikho nto ikhoyo. UCarey uqhubeka athi: “Eyona ndlela isabonakala iphumelela [ekulweni nokwaluphala] kukutya imifuno kakhulu nokujima.”
Umbuzo ngulo, kutheni abantu bebila besoma bezama ukufumana iindlela zokwandisa ubomi? Kutheni sinomnqweno wokuphila ubomi obungenasiphelo? Iphephandaba laseBritani iThe Times nalo lakha labuza lo mbuzo: “Kutheni abantu bengafuni kangaka ukufa, enokuba oku bakwenza ngokucinga ngokungafi, ukuvuka ekufeni nobomi emva kokufa okanye ukuzalwa ngokutsha?” Impendulo yale mibuzo iza kubonisa oyena nobangela wokwaluphala.
Kutheni Sifuna Ukuphila Ngonaphakade?
Kangangamawaka eminyaka, abantu bebejikajikana nalo mbuzo. Ngaba ikhona impendulo ecacileyo evisisana nendlela esenziwe ngayo nomnqweno wethu wokuphila ngonaphakade? Ngeliphandle izigidi zabantu beziya kuthi ewe! Ngoba? IBhayibhile iye yazinika iimpendulo ezanelisayo ngendlela abantu abadalwe ngayo.
Zisuka nje, iBhayibhile ibonisa ngokucacileyo ukuba nakubeni zikho izinto abantu abafana ngazo nezinye izidalwa, kodwa bohluke kuzo ngokupheleleyo. Ngokomzekelo, kwiGenesis 1:
Ubungqina bokuba abantu babedalelwe ukuphila ixesha elide bunokubonwa kumandla engqondo, ingakumbi kwindlela ekwazi ngayo ukufunda izinto. IThe Encyclopedia of the Brain and Brain Disorders ithi, “akukho nto ingenakukwazi ukuyigcina” ingqondo. Kutheni isebenza ngolu hlobo ukuba kanti yayingadalelwanga ukwenjenjalo? Ngoko ke, indlela adalwe ngayo umntu ibonisa injongo uThixo awayenayo kuqala ngoluntu. Xa kunjalo, kutheni sisaluphala, sigula size sife?
Isizathu Sokuba Sisaluphala Size Sife
Indoda nebhinqa lokuqala badalwa banemizimba efezekileyo nenkululeko yokuzikhethela. Okubuhlungu kukuba, bayisebenzisa kakubi loo nkululeko xa bavukela uMenzi wabo. * (Genesis 2:
Ngenxa yemfuza esiye sayifumana kuAdam noEva, asifezekanga yaye sinesono. AmaRoma 5:
Ngoko sinokugqiba ngelithini? Inyani yile: Imfihlelo yobomi obungenasiphelo ayinakufunyanwa ziingcali. NguThixo kuphela onokususa umonakalo obangelwe sisono. Kodwa ngaba uza kukwenza oko? IBhayibhile iyasiqinisekisa ukuba uza kwenjenjalo!
“Uya Kuginya Ukufa Ngonaphakade”
UThixo sele enze eyona nto ibalulekileyo ebonisa ukuba uza kuphelisa isono nokufa. Wathumela uYesu Kristu ukuba anikele ngobomi bakhe ngenxa yethu. Ukufa kukaYesu kunokusinceda njani? UYesu wazalwa efezekile yaye “akazange enze sono.” (1 Petros 2:
“UThixo walithanda kakhulu ihlabathi kangangokuba wanikela ngoNyana wakhe okuphela kwamzeleyo, ukuze wonk’ ubani obonisa ukholo kuye angatshabalali kodwa abe nobomi obungunaphakade.”
—Yohane 3:16.
“Uya kuginya ukufa ngonaphakade, yaye iNkosi enguMongami uYehova ngokuqinisekileyo iya kosula iinyembezi ebusweni bonke.”
—Isaya 25:8.
“Olokugqibela utshaba oluya kutshitshiswa kukufa.”
—1 Korinte 15:26.
‘Intente kaThixo iphakathi koluntu. Uya kuzisula zonke iinyembezi emehlweni abo, kungabi sabakho kufa.’
—ISityhilelo 21:3, 4.
Unokuphila ixesha elide kangakanani? Impendulo yeBhayibhile icacile: Abantu banethemba lokuphila ngonaphakade yaye elo themba liya kuzalisekiswa emva kokuba uThixo esuse bonke ubungendawo emhlabeni. (INdumiso 37:28, 29) UYesu wayecinga ngeli themba limangalisayo xa waxelela indoda eyayibethelelwe ecaleni kwakhe: “Uya kuba nam eParadesi.”
Abantu badalwe banomnqweno wokuphila ngonaphakade, ibe uThixo uza kuwuzalisekisa loo mnqweno. (INdumiso 145:
^ isiqe. 21 Imvukelo ka-Adam noEva yaphakamisa imibandela enzulu ephathelele ukuziphatha nokuthobela uThixo. Le mibandela, ebangela ukuba uThixo angabunyamezeli ithuba elide ubungendawo, ichazwe kwincwadi efundisa iBhayibhile ethi, Yintoni Ngokwenene Efundiswa YiBhayibhile? Ungayifunda kwiWebhsayithi ethi www.jw.org/xh.
Funda Okungakumbi
Iiseli Zakho—Ilayibrari Ephilayo!
Yintoni eye yenza aba sosayensi baphum’ izandla bayeka ukukholelwa ukuba izinto zazivelela?


text:
Iimpendulo Zemibuzo Yebhayibhile
Ngaba ngokwenene uYesu wabavusa abantu?
IBhayibhile itsho ngokucacileyo ukuba uYesu wavusa abantu ekufeni. Ezo ngxelo aziyontsomi, zibhaliwe iindawo ezenzeka kuzo namaxesha ezenzeka ngawo. Ngokomzekelo, ngohlobo lwangonyaka ka-31, isihlwele sabantu sahamba noYesu sisuka eKapernahum sisiya eNayin. Xa safikayo, sadibana nesinye isihlwele. Unokuyithemba ingxelo yovuko eyalandelayo ngenxa yokuba ifumaneka kwiLizwi likaThixo iBhayibhile yaye yenzeka phambi kwaloo mangqina.—Funda uLuka 7:11-15.
UYesu wavusa nomhlobo wakhe uLazaro, owayesele eneentsuku ezine efile. Ungayithemba nale into eyenziwa nguYesu ngaloo mini kuba yabonwa ngabantu abaninzi.—Funda uYohane 11:39-45
Kwakutheni ukuze uYesu avuse abantu?
UYesu wabavusa abantu kuba wasikwa yimfesane. Wayefuna nokubonisa ukuba uYise, uMdali wobomi, wamnika amandla okoyisa ukufa.—Funda uYohane 5:21, 28, 29.
Imimangaliso yokuvusa kukaYesu abantu abafileyo iyasiqinisekisa ukuba zonke izithembiso azenzileyo ngekamva ziza kuzaliseka. Uza kuvusa inyambalala yabantu, nabantu abangalunganga, ababengazi nto ngoThixo. Baza kutsho bafundiswe ngaye, baze bamthande uYehova uThixo.—Funda iZenzo 24:15.
Funda Okungakumbi
Yintoni Uvuko?
Kungakumangalisa ukwazi ukuba ngoobani abaza kuvuswa ekufeni.
Ithemba Lokwenene Ngabantu Obathandayo Abafileyo
Ngaba uswelekelwe sisalamane okanye umhlobo wakho? Ngaba ungaphinde ubabone? Funda ngoko kufundiswa yiBhayibhile ngovuko.


text:
Ngaba Uyazithemba Iinkonzo Kumba Weemfazwe
UAlberto owayelijoni kangangeminyaka elishumi, ubalisa athi: “Xa umfundisi wethu wayesithandazela, wayedla ngokuthi, ‘UThixo abe nani.’ Kodwa kwakunzima ukumkholelwa kuba ndisithi ‘ndiya edabini ndiyokubulala, ibe iBhayibhile isithi “uze ungabulali.”’”
Ebudeni beMfazwe Yehlabathi Yesibini, uRay wayekumkhosi wamanzi. Wabuza umfundisi wakhe ukuba: “Ukhwela kwesi sikhephe uze uthandazele uloyiso. Kanti utshaba lwethu alwenzi nto ifanayo?” Umfundisi wathi xa emphendula, iNkosi isebenza ngeendlela ezingaziwayo.
Ukuba le mpendulo ayikwanelisi, awuwedwa.
IFUNDISA NTONI IBHAYIBHILE?
UYesu wathi owona mthetho mkhulu kaThixo ngulo, “Uze umthande ummelwane wakho njengawe siqu.” (Marko 12:
AmaKristu okuqala ayephila ngokuvumelana nala mazwi kaYesu. IThe Encyclopedia of Religion ithi: “Iinkokeli zokuqala zecawa, kuquka uTertullian no-Origen, babeyivuma into yokuba amaKristu awakwazi ukubulalana, loo mgaqo wawenza abalwa kunye nomkhosi wamaRoma.”
AMANGQINA KAYEHOVA AQHUBA NJANI WONA?
Ekubeni amaNgqina kaYehova ekho phantse kuwo onke amazwe, ayachaphazeleka xa amazwe ahlala kuwo esilwa. Kodwa enza konke okusemandleni awo ukuze alubonakalise uthando phakathi kwawo.
Ngaba iinkokeli zonqulo ziyabafundisa abantu ukuba babe nothando awafundisa ngalo uYesu?
Ngokomzekelo, ngo-1994 ebudeni bemfazwe yobuhlanga yamaHutu namaTutsi eRwanda, amaNgqina kaYehova akazange athathe cala kwezopolitiko. AmaNgqina olunye uhlanga afihla amanye olunye uhlanga ezindlwini zawo, kwaye loo nto yayiwabeka esichengeni sokubulawa xa enokubhaqwa. Xa kwabhaqwa iNgqina elingumTutsi elalifihlwe kwikhaya lamaNgqina amabini angamaHutu, umkhosi wamajoni weInterahamwe wathi, “kuza kufuneka sinicim’ igama ngenxa yale nto.” Okubuhlungu kukuba, omabini la maNgqina angamaHutu abulawa.
Ucinga ntoni: Ngaba le nto yenziwa ngala maNgqina iyavisisana namazwi kaYesu athetha ngothando lokuzincama?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
14 Ngelo xesha uAbhiya unyana kaYerobhoham wagula.+
2 Ngoko uYerobhoham wathi emfazini wakhe: “Nceda, uvuke, uze uzenze mntu wumbi+ ukuze bangakwazi ukuba ungumfazi kaYerobhoham, uze uye eShilo. Khangela! Ulapho umprofeti uAhiya.+ Nguye owathetha ngokubhekisele kum njengoza kuba ngukumkani phezu kwesi sizwana.+
3 Uze uthabathe esandleni sakho izonka ezilishumi+ nemiqhathane neselwa lobusi,+ ungene kuye.+ Nguye oya kukuxelela ngokuqinisekileyo okuza kwenzeka enkwenkweni.”+
4 Wenjenjalo ke umfazi kaYerobhoham. Ngenxa yoko wavuka waya eShilo+ wafika endlwini ka-Ahiya. Ke kaloku uAhiya wayengaboni, ngenxa yokuba amehlo akhe ayenorhatyazo ngenxa yobudala.+
5 Yaye uYehova wayethe kuAhiya: “Nanku umfazi kaYerobhoham esiza kuwe eze kucela ilizwi ngokubhekisele kunyana wakhe; kuba uyagula. Uze uthethe ngale ndlela naleya kuye. Yaye kuya kuthi kamsinya nje ekufikeni kwakhe, azenze angaqondakali.”+
6 Kwathi nje kamsinya akuva isandi seenyawo zakhe uAhiya njengoko wayengena emnyango, wathi: “Ngena, mfazi kaYerobhoham.+ Kutheni na wazenza awaqondakala ekubeni ndithunywe isigidimi esiqatha kuwe?
7 Hamba, uthi kuYerobhoham, ‘Naku okuthethwe nguYehova uTHIXO kaSirayeli: “Ngenxa yokuba ndikuphakamisile phakathi kwabantu bakowenu, ukuze ndikumise ube yinkokeli yabantu bam amaSirayeli,+
8 yaye ndabukrazula+ ubukumkani kwindlu kaDavide ndaza ndabunika wena, yaye akubanga njengomkhonzi wam uDavide owayigcinayo imiyalelo yam nowandilandela ngentliziyo yakhe yonke ngokwenza kuphela oko kulungileyo emehlweni am,+
9 kodwa wenza okubi ngakumbi kunabo bonke abo babengaphambi kwakho, wahamba waya kuzenzela omnye uthixo+ nemifanekiso etyhidiweyo+ ukuze undicaphukise,+ yaye undinikele umva;+
10 ngenxa yeso sizathu ndiyizisela intlekele indlu kaYerobhoham, yaye ngokuqinisekileyo ndiya kunqumla kwaYerobhoham nabani na ochamela eludongeni,+ lowo ungeloncedo nongento yanto kwaSirayeli;+ yaye ngokuqinisekileyo ndiya kuyitshayela indlu kaYerobhoham,+ kanye njengoko ubani esusa ubulongwe abulahle.+
11 OkaYerobhoham ofayo esixekweni, uya kudliwa zizinja;+ yaye ofela entsimini, uya kudliwa ziintaka zezulu,+ ngenxa yokuba ukuthethile oko uYehova.”’
12 “Yaye wena, vuka, uhambe uye endlwini yakho. Zakufika iinyawo zakho esixekweni ngokuqinisekileyo umntwana uya kufa.
13 Yaye wonke uSirayeli ngokuqinisekileyo uya kumenzela isijwili+ aze amngcwabe, ngenxa yokuba ngulo kuphela ongokaYerobhoham oya kusiwa kwindawo yokungcwaba; ngenxa yokuba kuye kufunyenwe okuthile okulungileyo kuYehova uThixo kaSirayeli endlwini kaYerobhoham.+
14 Ngokuqinisekileyo uYehova uya kuzivelisela ukumkani+ phezu koSirayeli oya kunqumla indlu kaYerobhoham ngaloo mini, kuthekani ukuba oko kuza kwenzeka kanye ngoku?+
15 Yaye eneneni uYehova uya kumxabela uSirayeli, kanye njengokuhexa kwengcongolo emanzini;+ ibe uya kumncothula+ ngokuqinisekileyo uSirayeli kulo mhlaba ulungileyo+ awawunika ookhokho bakhe, aze amchithachithe+ ngaphaya koMlambo,+ ngenxa yokuba ezenzele izibonda zakhe ezingcwele,+ ecaphukisa+ uYehova.
16 Yaye uya kumyeka uSirayeli+ ngenxa yezono zikaYerobhoham one ngazo namonise ngazo uSirayeli.”+
17 Waphakama ke umfazi kaYerobhoham wemka waya kufika eTirtsa.+ Ekufikeni kwakhe embundwini wendlu, yafa inkwenkwe.
18 Ngoko bayingcwaba, wonke uSirayeli wayenzela isijwili, ngokwelizwi likaYehova awalithethayo ngomkhonzi wakhe uAhiya umprofeti.
19 Eminye imicimbi kaYerobhoham, indlela awalwa ngayo+ nawalawula ngayo, nantso ibhalwe+ encwadini yemicimbi yemihla yookumkani bakwaSirayeli.
20 UYerobhoham walawula iminyaka engamashumi amabini anesibini, emva koko walala kookhokho bakhe;+ uNadabhi+ unyana wakhe walawula esikhundleni sakhe.
21 Ke yena uRehobhoham+ unyana kaSolomon, waba ngukumkani wakwaYuda. URehobhoham wayeneminyaka engamashumi amane ananye ubudala ukuqalisa kwakhe ukulawula, yaye iminyaka elishumi elinesixhenxe walawula eYerusalem, isixeko+ awasinyulayo uYehova kuzo zonke izizwe+ zakwaSirayeli ukuze alibeke khona igama lakhe.+ Kwaye igama likanina lalinguNahama umAmonikazi.+
22 Yaye uYuda waqhubeka esenza okubi emehlweni kaYehova,+ waza wamenza+ waba nekhwele ngaphezu kokuba ookhokho bakhe benzayo ngezono zabo ababone ngazo.+
23 Naye waqhubeka ezakhela iindawo eziphakamileyo,+ iintsika ezingcwele+ nezibonda ezingcwele+ phezu kwazo zonke iinduli eziphakamileyo+ naphantsi kwayo yonke imithi enabileyo.+
24 Kwabakho namahenyu asetempileni elizweni.+ Wenza ngokuvisisana nazo zonke izinto ezicekisekayo zeentlanga awazigxothayo uYehova phambi koonyana bakaSirayeli.+
25 Kwathi ngonyaka wesihlanu kaKumkani uRehobhoham uShishaki+ ukumkani waseYiputa waphuma nxamnye neYerusalem.
26 Wabuthabatha ubuncwane bendlu kaYehova nobuncwane bendlu kakumkani;+ wathabatha yonke into.+ Wathabatha nawo onke amakhaka egolide awayenziwe nguSolomon.+
27 Ngenxa yoko uKumkani uRehobhoham wenza amakhaka obhedu esikhundleni sawo, waza wawanikela ukuba alawulwe ziintloko zeembaleki,+ abalindi bomnyango wendlu kakumkani.+
28 Yaye ngokufuthi kangangoko wayesiza ukumkani endlwini kaYehova, iimbaleki ziwathwale, ziwabuyisele kwigumbi labalindi beembaleki.+
29 Eminye imicimbi kaRehobhoham nako konke awakwenzayo, akubhalwanga na encwadini+ yemicimbi yamaxesha ookumkani bakwaYuda?
30 Kwakusoloko kukho imfazwe phakathi koRehobhoham noYerobhoham.+
31 Ekugqibeleni uRehobhoham walala kookhokho bakhe waza wangcwatywa nookhokho bakhe kwisiXeko sikaDavide.+ Yaye igama likanina lalinguNahama umAmonikazi.+ Waza uAbhiyam+ unyana wakhe walawula esikhundleni sakhe.
Yithumele
Yithumele
1 Kumkani 14
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=11&Chapter=14&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D14%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Januwari 9-15
ISAYA 29-33
Ingoma 123 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“Ukumkani Uya Kulawula Ngobulungisa”: (imiz. 10)
Isa 32:1—UKumkani oza kulawula ngobulungisa nguYesu Kristu (w14 2/15 6 ¶13)
Isa 32:2—UYesu obekwe etroneni umisela iinkosana eziza kukhathalela umhlambi (ip-1 332-334 ¶7-8)
Isa 32:3, 4—Abantu bakaYehova bafumana uqeqesho olubanceda babe ngamalungisa (ip-1 334-335 ¶10-11)
-
Ukwemba Ubuncwane ObuseBhayibhileni: (imiz. 8)
Isa 30:21—UYehova uthetha njani nabakhonzi bakhe? (w14 8/15 21 ¶2)
Isa 33:22—UYehova waba nguMgwebi, uMmisi-mthetho noKumkani wamaSirayeli nini yaye njani? (w14 10/15 14 ¶4)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: (imiz. 4 nangaphantsi) Isa 30:22-33
YIKHUTHALELE INTSIMI
Utyelelo Lokuqala: (imiz. 2 nangaphantsi) wp17.1 umxholo ongaphandle—Phendula umninimzi onomsindo.
Xa Ubuyela: (imiz. 4 nangaphantsi) wp17.1 umxholo ongaphandle—Funda isibhalo kwisixhobo se-elektroniki.
Isifundo SeBhayibhile: (imiz. 6 nangaphantsi) lv 31-32 ¶12-13—Bonisa indlela yokufikelela intliziyo.
INDLELA YOKUPHILA YAMAKRISTU
Ingoma 119
‘Indawo Yokuzimela Umoya’ (Isa 32:2): (imiz 9.) Dlala ividiyo.
“Phulaphula Esifundweni”: (imiz. 6) Dlala ividiyo ethi, Phulaphula Esifundweni. Emva kwevidiyo cela abantwana abambalwa baze eqongeni uze ubabuze: Yintoni enokubangela ungamameli esifundweni? Ukuba uNowa wayengammamelanga uYehova xa wayemxelela ukuba awakhe njani umkhombe, yintoni eyayinokwenzeka? Kutheni kubalulekile nje ukuba abantwana bamamele esifundweni?
ISifundo SeBhayibhile Sebandla: (imiz. 30) kr isahl. 6 ¶16-24, nebhokisi ethi “Buyinto Yokwenene Kangakanani UBukumkani Kuwe?”
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 40 Nomthandazo


text:
IMBONISELO DISEMBA 2015
Unokuyazi IBhayibhile
Ngaba ukhe uzibuze, ‘Kutheni kunzima ukuyiqonda nokuyazi iBhayibhile?’
Kutheni Umele Uyazi IBhayibhile?
Abantu abaninzi bayayihlonipha le ncwadi ingcwele nakuba bengayazi indlela enokubanceda ngayo.
Incwadi Emele Yaziwe
Izizathu ezine ezibonisa ukuba iBhayibhile yayibhalelwe ukuba yaziwe ngabo bonke abantu.
Unokulufumana Njani Uncedo Lokwazi IBhayibhile?
Ukuba iBhayibhile ibhalele ukuba yaziwe okanye iqondwe, kutheni kufuneka uncedwe ukuze uyazi?
Ukuzenza Umntu Ongenguye! Ngaba Kuya Kuze Kuphele?
Ngaba awusafuni nokuzibona iipolitiki, unqulo okanye ezorhwebo ngenxa yabantu abazenza izinto abangezizo?
Ngaba Ubusazi?
Ngaba amaYuda awayesiya eYerusalem ngePentekoste ka-33 C.E. ‘ayesuka kuzo zonke iintlanga eziphantsi kwezulu’Inkitha yabantu eyayisiya kwimithendeleko yamaYuda eYerusalem yayihlaliswa phi?
Ngaba uPetros WayenguPopu Wokuqala?
Wayethetha ukuthini uYesu xa wathi: “You are Peter, and upon this rock I will build my church”?
Ngaba Ikho Ingxaki Ngezinto Ezenziwa NgeKrismesi?
Kwanokuba izinto ezenziwa ngeKrismesi zinemvelaphi yobuhedeni, ngaba oko kunokubangela umntu angazenzi?
Iimpendulo Zemibuzo YeBhayibhile
Kutheni uThixo ebamkela abantu abathanda inyaniso?
Izinto Ezingakumbi Ezifumaneka Kwi-intanethi
Ngaba Isayensi Iyavumelana NeBhayibhile?
Ngaba iBhayibhile iyangqubana nesayensi?


text:
OKUFUNDISWA YIBHAYIBHILE
Ukubamba Ixesha
Abantu abahlala befika emva kwexesha bayavuma ukuba kulungile ukulibamba ixesha. IBhayibhile isinika amacebiso aluncedo ngokubamba ixesha.
Kubaluleke kangakanani ukubamb’ ixesha?
KUTHENI UMELE UBE NOMDLA
Abanye abantu bafumanise ukuba ukufika phambi kwexesha obuthembise umntu ukuba uza kufika ngalo kukwenza ungabi nestres. Ukulibamba ixesha kunceda umntu abe negama elihle. Njani?
Ukubamb’ ixesha kwenza uthenjwe. Xa ulibamba ixesha, ubonisa ukuba uyakwazi ukubulawula ubomi bakho, endaweni yokuba uvumele iingxaki zibangele ungakwazi ukwenza izinto ocebe ukuzenza.
Ukubamb’ ixesha kwenza ube ngonyanisekileyo ebantwini. Eluntwini olungakwazi ukugcina izithembiso, abo bazigcinayo bayaxatyiswa. Abantu abanyanisekileyo bayahlonitshwa ngabahlobo nayintsapho. Abaqeshi bayabaxabisa abasebenzi abalibambayo ixesha nabawugqiba ngexesha umsebenzi. Abasebenzi abanyanisekileyo banokunyuselwa nemivuzo baze bathenjwe nangakumbi ngumqeshi.
OKUFUNDISWA YIBHAYIBHILE
Kukho iZibhalo ezithetha ngokubamb’ ixesha. Ngokomzekelo, iBhayibhile ithi: “Zonke izinto mazenzeke ngokundilisekileyo nangolungelelwano.” (1 Korinte 14:40) Xa abantu ababini beceba ukudibana endaweni ethile ngexesha elithile, kubalulekile ukuba balibambe ixesha. IBhayibhile iphinda ithi: “Yonke into inexesha layo elimisiweyo, nomcimbi wonke unexesha lawo phantsi kwamazulu.” (INtshumayeli 3:1) Umongo wale vesi kukuba “kukho ixesha lokutyala nexesha lokuncothula.” (INtshumayeli 3:2) Abalimi batyala izityalo ngexesha elifanelekileyo ukuze bavune esona sivuno sihle. Ngamany’ amazwi, xa umlimi etyale ngexesha, isivuno siba sihle.
IBhayibhile ibonisa esona sizathu sibalulekileyo sokubamb’ ixesha: Kukuhlonipha abanye nexesha labo. (Filipi 2:3, 4) Ngokwahlukileyo koko, abantu abasoloko bebalindisa abanye, batya ixesha labo.
“Ninyamekela, kungekuphela nje izilangazelelo zobuqu, kodwa kwanezilangazelelo zabanye.”
—Filipi 2:4.
Ungenza ntoni ukuze ukwazi ukubamb’ ixesha?
OKUFUNDISWA YIBHAYIBHILE
IBhayibhile ikhuthaza ukuba sicebe kwangaphambili. (IMizekeliso 21:5) Xa ufumanisa ukuba usoloko ungalibamb’ ixesha xa uza kudibana nomntu, mhlawumbi uxakeka zizinto ezininzi. Kutheni ungaziyeki izinto ezingabalulekanga ezikutyel’ ixesha? Sukulicupha ixesha. Loo nto iza kukunceda naxa udibana neemeko obungazilindelanga, njengokuxinana kweemoto endleleni okanye imozulu embi.
IBhayibhile isikhuthaza ukuba sithozame. (IMizekeliso 11:2) Loo nto ithetha ukuba ufanele uzazi izinto ongenakukwazi ukuzenza. Ngaphambi kokuba uvume ukwenza into, qiniseka ukuba uza kukwazi ukuyenza. Ukuba uvuma ukwenza izinto ezingaphezu kwamandla akho, wenzela wena nabanye istres!
IBhayibhile isixelela ukuba silisebenzise kakuhle ixesha. (Efese 5:15, 16) Zazi ezona zinto zibalulekileyo. (Filipi 1:10) Ngokomzekelo, xa uhamba ngesithuthi sikawonke-wonke okanye ulinde abanye, usenokufunda ngelo xesha okanye ucinge izinto oza kuzenza ngaloo mini.
“Amacebo okhutheleyo ngokuqinisekileyo ayingenelo.”
—IMizekeliso 21:5.


text:
Le blog yakhelwe ukuphuhlisa ulwimi lwesiXhosa, nokukhuthaza izithethe namasiko anenkqayi akwantu. Njengoko uninzi lwentsha yomXhosa yanamhlanje lungasasebenzisi iilwimi zalo phantse kuzo zonke inkalo zempilo zethu, kuyimfuneko ukuba kubekho ndlela zimbi zokugcina okanye ukukhumbuza isintu ngokubanzi ngeelwimi, amasiko nezithethe zomntu ontsundu - umXhosa ke kweli inqanaba. Izimvo zakho, ulwazi okanye imiba onkqwenela ukuba iphicothwe yamkelekile, thumela ku - embomaxhosa@live.com
Thursday, July 15, 2010
Imvelaphi yomXhosa
Xa ndikhangela ke, akukho enye imbali endiyifumanayo ngaphandle kwa le ingentla. Lonto ithethe ukuthi ngenene uhlanga lwethu lwalusemnyameni ngokwasekubhaleni. Asinolilela ubisi olwachithekayo ke, okukokwethu kokokuba sifundise, sibhale ngesiXhosa, khon'ukuze inzala yethu ibenolwazi oluphangaleleyo ngemvelaphi yethu ukususela kulembali ingentla ukuya phambili.
Kude kube lixesha elizayo!
Tamara Booi
13 comments:
Okokuqala mandizibulise kuwe mnta' kaBooi, ndibulele maan kakhulu ngelithuba usinike lona lokubheka emva sikhumbule ezamandulo. Esiphila kulo kaloku namhlanje ixesha lisiphangile, lasishiya sibhidekile - okomntu lo ugwetywe engenagqwetha! Asisazi nokuba sibheka pha okanye siza nganeno.ReplyDelete
Ndiqale ke le mbalelwano ndifuna ukuphosa amafutshane ngalembali kaXhosa. Indincumisile, yenza kwakho nto izolayo kwelinzulu kum. Ewe andikhumbuli kukho mbali inje ibhalwe phantsi endakhe ndahlangana nayo, kodwa ngenxa yobuvuvu obuninzi endibufundileyo (obubhalwe phantsi)ngathi sizwe esintsundu zezinye iintlanga, eyam intliziyo inxanelwe kukukholelwa nayiphi na imbali, eyakhayo, ebaliswa ngesizwe sakuthi. Ndisezokuphanda kodwa okwangoku, imbali enikwe phezul' apha iyandoneza. Enkosi.
Ndiyabulela ngokuthi uphefumle mfo kaNongqo!ReplyDelete
- Sikhokele TshangisaMay 23, 2012 at 6:57 AM
Ngxatsho ke nto KaBooi,okokuqala mandibhotise ndibulele pha kumfo ka Nongqo ngokuphalaza eyakhe imbilini kulo mba ubaluleke kangaka.ReplyDelete
Mna ndithanda ukuthi ewe sifana nqwa neempula zikalujaca kwelinqanaba lamasiko(singabantu aba bangathi abanawo tu amasiko) kodwa ke mabandla kaPhalo masingalahli mbeleko ngakufelwa, makuzanywe iindlela ezitsala umdla wabantu abatsha ukuze bamanyane apha kwisintu, IsiXhosa ke ukutsho.
Andazi nokuba ndiyayiloza na, kodwa zikhona izinto ezifana nemixhentso neengoma zakwaXhosa, mazike zityelele zonke iindawo ezinabantu bakuthi, Ndiselapha kulomba wokutyelela, inkosi yethu (UZwelonke Sigcawu)makahambele nezinye iindawo, angapheleli ezilalini, nathi sazi noko ukuba sisenabo ubukhosi. Enkosi
- AnonymousSeptember 24, 2014 at 10:10 AM
ukumnkani waMaxhosa maka bonakale eluntwini lonke lwakhe, kuzo zonke indawo ezina Maxhosa. sinqwenela abonakale njenge yaMazulu. nathi sizingce ngeKumnkani yethu. enye into kutheni sine kumnkani ezingaka? kodwa zithetha isiXhosaReplyDelete
- mathemba SautiSeptember 24, 2014 at 10:14 AM
athini Amazngwa xa ezithutha kwakunye namasiko awo onolwazi makandincede.ReplyDelete
- AnonymousNovember 6, 2014 at 10:33 AM
Msitheli TukwayoReplyDelete
Ngxatsho ke mzo ntsundu
ngu Dosini oxakwe kuzi thutha andazi noba ndithi
qengeba ,mpankomo,nonkila tholelomthwakazi njlnjl
Ndicela uncedo
Aaaaaaaaahhhhhhh! Mziwaka Xhosa, nam ndiyazibulisela namhlanje juni mawethu, ndinombuzo umnye nje qha, Ingaba ithinini ivelaphi yamaNgwevu, ngamanye amazwi ndicela undivezele umnombo wawo, enkosi,ReplyDelete
fikile!Replies
- AnonymousOctober 12, 2015 at 1:00 AM
Bantwana bomgquba!! #eneminciliDelete
Mandibhotise kuni nonke nto zobawo, mna ke ndinguTshangisa, uZulu, uMhlatyana, uSkhomo, uMngwevu, uRhudulu, uSnuka, uBhodl'inyama, ndiphuma phaya ezantsi kumhlaba waseGobe kwisithili sakuCentane. Ndiza kuwe nto kaBlauw
Mandulo phayaa ngemfazwe zakwaXhosa kwafika iingwevu zikaZulu ziphuma lee kumhlaba waseNatal zisiza kwelakwaXhosa, zafika ke zancedisa uTshawe ekulweni imfazwe, kwathi ke emva koba beyoyisile lo mfazwe waze uTshawe wazibulela ngoba azisikele uMhlatyana kwesizwe sakhe. Yilo mbalana endinayo ngaMangwevu ke mntakwethu, ndandiyifunde kudala ndisedyongo.
Ndimkile bantakwethu
- AnonymousNovember 23, 2015 at 12:26 AM
GobaReplyDelete
Ndingu Zotsho,uXolo, uDunywa ,Nomyezo
ndinqwenela ukuzazi kakuhle kuba minzi umbhodamo kwesiduko Singu Zotsho..............ndipha KuGatyana.
Molweni bathandekayo. NdinguSiphokuhle Mpomane kuQumbu eMahlungulu. Ndazi ezi ziduko zilandelayo kwiziduko zam. Ndicela uba kukho umntu ukwaziyo andongezelele. Hlathi, lisa jambase mfene sanzanza owanzanzazela emntwin kwatsho kwavela umntu ndlazana canzi ciki ngcagala ngethe mazabiwe mazinywa'mhlophe bhabhez'ilokhweni hlangomv'eliweni Khiba khamadi a Phofolo dosoyi. Ababaziyo bathi bayathakatha kodwa ithi eyam ayifani neyakho kuba thina asithakatheli kubulala sithakathela impilo udlumhluzi inyama engayityanga. Umpundu zincinci zilingene ukuzusa. Ndicela nongezeReplyDelete
Mandizibulisele nam mzi ka Phalo sizukulwana sika Gcaleka, ke mna ndinguMyalo, Thoyana, Mbotho, Phama ndipha eMtata kwilali zase Qokolweni, nam bendifuna usazi kabanzi esisiduko saseMayalweni nemvalaphi yaso, onolwazi ndicela andicela andincede......EnkosiReplyDelete
Mandizibulisele nam mzi ka Phalo sizukulwana sika Gcaleka, ke mna ndinguMyalo, Thoyana, Mbotho, Phama ndipha eMtata kwilali zase Qokolweni, nam bendifuna usazi kabanzi esisiduko saseMayalweni nemvalaphi yaso, onolwazi ndicela andicela andincede......EnkosiReplyDelete
- AnonymousNovember 18, 2016 at 2:12 AM
Ndizibulisele kuni bantu bomgquba. ngumamCirha lo. Andazi noba ndiphuma ecaleni. Ukuba kunjalo mandicele uxolo kwangoku. Ndinombuzo, ndicela ukwazi ukuba apha kwaXhosa sinalo na isiko ekuthiwa "kukubuyisa izihlwele okanye ukufaka izihlwele" CamaguReplyDelete


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
15 Kwathi ke emva kwezo zinto uAbhisalom wazenzela inqwelo, inamahashe namadoda angamashumi amahlanu abaleka phambi kwakhe.+
2 Wavuka ke ekuseni+ uAbhisalom waza wema ecaleni kwendlela eya esangweni.+ Bekuthi ke, xa nayiphi na indoda ithe yanetyala eliziswa kukumkani ukuze agwebe,+ andule ke uAbhisalom ayibize aze athi: “Uvela kwesiphi na isixeko?” ize yona ithi: “Umkhonzi wakho uvela kwesinye sezizwe zakwaSirayeli.”
3 Ubeye athi ke uAbhisalom kuyo: “Yabona, imibandela le yakho ilungile yaye ithe tye; kodwa akukho bani uyichophelayo kwakumkani.”+
4 Aze uAbhisalom ahlabele mgama athi: “Owu ukuba nje bendimiselwe ndangumgwebi elizweni,+ ukuba wonke umntu onetyala okanye umgwebo eze kum! Ngokuqinisekileyo ke bendiya kumenzela okusesikweni.”+
5 Kwakusithi kwakusondela umntu ukuze aqubude kuye, yena olule isandla sakhe ambambe+ aze amange.
6 Wenza into enjengale uAbhisalom kuwo onke amaSirayeli awayefika ukuze agwetyelwe kwakumkani; waza uAbhisalom wamana eziba iintliziyo zamadoda akwaSirayeli.+
7 Kwathi ke ekupheleni kweminyaka engamashumi amane wathi uAbhisalom kukumkani: “Makhe ndihambe, ndiyacela, ndiye eHebron+ ndize ndifezekise isibhambathiso sam esinzulu endasenzayo kuYehova.+
8 Kuba umkhonzi wakho wenza isibhambathiso esinzulu+ xa ndandihlala eGeshure+ eSiriya, esithi, ‘Ukuba uYehova nakanjani na angandibuyisela eYerusalem, ndimele nam ndinikele inkonzo kuYehova.’”+
9 Ngoko ukumkani wathi kuye: “Hamba useluxolweni.”+ Wesuka ke yena waya eHebron.
10 Ke kaloku uAbhisalom wathumela iintlola+ kuzo zonke izizwe zakwaSirayeli, esithi: “Kamsinya nakuva isandi sesigodlo, nimele nithi, ‘UAbhisalom uye waba ngukumkani+ eHebron!’”+
11 Ke kaloku kwakuhambe noAbhisalom amadoda angamakhulu amabini esuka eYerusalem, ebiziwe aza ahamba engarhaneli nto,+ yaye ayengazi nanye into.
12 Ngokubhekele phaya, xa wanikela imibingelelo, uAbhisalom wathumela wabiza uAhitofele+ umGilo,+ umcebisi kaDavide,+ esixekweni sakowabo iGilo.+ Kwaye laya lisomelela ngakumbi iyelenqe,+ nabantu baqhubeka besanda+ kuAbhisalom.
13 Ekuhambeni kwexesha kwafika ozisa udaba kuDavide, esithi: “Intliziyo+ yamadoda akwaSirayeli isemva kuka-Abhisalom.”
14 Kwaoko wathi uDavide kubo bonke abakhonzi bakhe ababenaye eYerusalem: “Sukumani, masibaleke simke;+ kuba akuyi kubakho kusinda kuthi ngenxa ka-Abhisalom! Hambani ngokukhawuleza, ngokoyikela ukuba usenokukhawuleza ukuze okunene asifumane aze asihlisele okubi nesixeko asixabele ngohlangothi lwekrele!”+
15 Bathi abakhonzi bokumkani kukumkani: “Ngako konke oko inkosi yam ukumkani isenokukunyula, naba abakhonzi bakho.”+
16 Ngoko ukumkani waphuma nendlu yakhe yonke ezinyaweni zakhe,+ waza ukumkani washiya abafazi abalishumi, amashweshwe,+ ukuba anyamekele indlu.
17 Waphuma ke ukumkani nabo bonke abantu ezinyaweni zakhe; bema eBhete-meraki.
18 Bonke abakhonzi bakhe bawela ecaleni kwakhe; kwaye onke amaKereti nawo onke amaPeleti+ nawo onke amaGati,+ amadoda angamakhulu amathandathu awayemlandela ukusuka eGati,+ awela phambi kobuso bukakumkani.
19 Wandula ke ukumkani wathi kuItayi+ umGati: “Kutheni na ukuba nawe uhambe nathi? Buya+ uze uhlale nokumkani; kuba wena ungowasemzini yaye, ngapha koko, ubhacile endaweni yakho.
20 Ufike izolo eli, ndikubhadulise+ na nathi namhlanje, uhambe xa ndisiya naphi na apho ndiya khona? Buya, ubuyise nabantakwenu, [yaye ngamana uYehova angakubonakalisela] ububele bothando+ nokukholoseka!”+
21 Kodwa uItayi wamphendula ukumkani waza wathi: “Ephila nje uYehova nenkosi yam ukumkani iphila nje,+ kwindawo esenokuthi ibe kuyo inkosi yam ukumkani, nokuba kusekufeni nokuba kusebomini, uya kuba lapho umkhonzi wakho!”+
22 Wathi ke uDavide kuItayi:+ “Hamba uze uwele.” Ngoko wawela uItayi umGati, nawo onke amadoda akhe nabantwana bakhe bonke ababenaye.
23 Bonke abantu belizwe babelila ngelizwi elikhulu,+ yaye bonke abantu babewela, nokumkani wayemi ngasentlanjeni yeKidron,+ kwaye bonke abantu babewela ngendlela evulekileyo eya entlango.
24 NoTsadoki+ wayelapha yaye bonke abaLevi+ babekunye naye bethwele+ ityeya+ yomnqophiso kaTHIXO oyinyaniso; yaye bayibeka phantsi ityeya yomnqophiso kaTHIXO oyinyaniso ngakuAbhiyatare+ bada bonke abantu bagqiba ukuwela besuka esixekweni.
25 Kodwa ukumkani wathi kuTsadoki: “Yibuyisele esixekweni ityeya+ kaTHIXO oyinyaniso.+ Ukuba ndithe ndakholeka emehlweni kaYehova, ngokuqinisekileyo uya kundibuyisa aze andibonise yona nendawo yayo yokuhlala.+
26 Kodwa ukuba angathi, ‘Andiyoliswanga nguwe,’ ndim lo, makenze kum kanye njengoko kulungile emehlweni akhe.”+
27 Waza ukumkani wahlabela mgama wathi kuTsadoki umbingeleli: “Wena uyimboni,+ akunjalo? Buyela esixekweni ngoxolo, kwanoAhimahatse unyana wakho noYonatan+ unyana ka-Abhiyatare, oonyana benu bobabini, kunye nani.
28 Khawubone, ndizilazila ngasemazibukweni asentlango kude kufike ilizwi elivela kuni lokundazisa.”+
29 Ngako oko uTsadoki noAbhiyatare bayibuyisela ityeya kaTHIXO oyinyaniso eYerusalem, baza baqhubeka behlala apho.
30 UDavide wayenyuka eqhineni leMinquma,+ elila njengoko wayenyuka, egqubuthele intloko;+ kwaye wayehamba enganxibanga nto ezinyaweni, nabo bonke abantu ababenaye bagqubuthela elowo intloko yakhe, yaye benyuka belila ukunyuka kwabo.+
31 Kwanikelwa ingxelo kuDavide, kwathiwa: “NoAhitofele uphakathi kwabo benza iyelenqe+ noAbhisalom.”+ Wathi ke uDavide:+ “Liguqulele ekubeni bubudenge,+ ndiyacela, Yehova,+ icebo lika-Ahitofele!”
32 Kwathi ke akufika uDavide eluchochoyini apho babedla ngokuqubuda khona abantu kuThixo, wayelapha uHushayi+ umArki+ emhlangabezile, umwunduzo wakhe ewukrazulile nasentloko enothuli.+
33 Noko ke, uDavide wathi kuye: “Ukuba okunene uthe wawela nam, ngokuqinisekileyo ke ubuya kuba ngumthwalo kum.+
34 Kodwa ukuba ubuyela esixekweni uze okunene uthi kuAbhisalom, ‘Ndingumkhonzi wakho, Kumkani. Ndandifudula ndingumkhonzi kayihlo, mna kanye ngelo xesha, kodwa ngoku mna kanye ndingumkhonzi wakho,’+ uze ke unditshitshisele+ icebo lika-Ahitofele.
35 Abanawe na apho uTsadoki noAbhiyatare ababingeleli?+ Kothi ke yonk’ into onokuthi uyive endlwini kakumkani uyixelele uTsadoki noAbhiyatare ababingeleli.+
36 Khangela! Balapho kunye nabo oonyana babo bobabini, uAhimahatse+ kaTsadoki noYonatan+ oka-Abhiyatare; yaye ngabo nize nindithumelele yonk’ into eninokuthi niyive.”
37 Ngoko uHushayi, iqabane likaDavide,+ wangena esixekweni. Ke yena uAbhisalom,+ wangena eYerusalem.
Yithumele
Yithumele
2 Samuweli 15
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=10&Chapter=15&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D10%26Chapter%3D15%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
2 “Vuthelani isigodlo eZiyon,+ nihlabe umkhosi+ entabeni yam engcwele.+ Bonke abemi belizwe mabaphazamiseke;+ kuba imini kaYehova iyeza,+ kuba ikufuphi!
2 Yimini yobumnyama nesithokothoko,+ imini yamafu nesithokothoko, njengokukhanya kwesifingo okunabileyo ezintabeni.+
“Kukho isizwana esikhulu nesinamandla;+ akuzange kubekho sinjengaso ukususela kwixesha elidluleyo elingenammiselo,+ nasemva kwaso akusayi kubakho sinjengaso kwakhona ukusa kwiminyaka yezizukulwana ngezizukulwana.
3 Phambi kwaso umlilo uyaqwenga,+ nasemva kwaso idangatye liyadla.+ Ilizwe phambi kwaso linjengomyezo wase-Eden;+ kodwa emva kwaso yintlango ephanzileyo, yaye akukho nto isindileyo apho.
4 “Imbonakalo yaso injengembonakalo yamahashe, indlela esibaleka ngayo injengeyamahashe emfazwe.+
5 Sidloba ngesandi seenqwelo eziphezulu ezintabeni,+ njengesandi somlilo odangazelayo oqwenga iindiza.+ Sinjengesizwana esinamandla, esilungele idabi.+
6 Ngenxa yaso, izizwana ziya kuba sezintlungwini eziqatha.+ Bona ke bonke ubuso, ngokuqinisekileyo buya kumbatsha.+
7 “Sibaleka njengamadoda anamandla.+ Sinyuka eludongeni njengamadoda emfazwe. Ngamnye uhamba ngendlela yakhe, yaye akajiki emendweni wakhe.+
8 Asityhalani. Sihamba njengendoda eyomeleleyo ekhondweni layo; nokuba abathile bangawa phakathi kwemijukujelwa, abanye abaphambuki ekhondweni.
9 “Siyagxalathelana ukungena esixekweni. Sibaleka eludongeni. Sinyuka ezindlwini. Singena ngeefestile njengesela.
10 Phambi kwaso ilizwe liyaphazamiseka, amazulu anyikime. Ilanga nenyanga ziye zaba mnyama,+ neenkwenkwezi zikufinyezile ukukhanya kwazo.+
11 Ngokuqinisekileyo uYehova uya kuvakalisa ilizwi lakhe+ phambi komkhosi wakhe wamajoni,+ kuba inkampu yakhe inkulu kakhulu.+ Kuba lowo uphumeza ilizwi lakhe unamandla; kuba imini kaYehova inkulu+ yaye iyoyikeka kakhulu, ngubani na onokumelana nayo?”+
12 “Ke kaloku,” utsho uYehova, “buyelani kum ngeentliziyo zenu zonke,+ nangokuzila ukutya+ nangokulila nangokwenza isijwili.+
13 Krazulani iintliziyo zenu,+ kungekhona izambatho zenu;+ nize nibuyele kuYehova uThixo wenu, kuba unobabalo nenceba,+ uzeka kade umsindo+ kwaye unobubele bothando obuninzi,+ yaye ngokuqinisekileyo uya kuzisola ngenxa yentlekele.+
14 Ngubani na owaziyo enoba uya kubuya, okunene azisole+ aze ashiye intsikelelo emva kwayo,+ umnikelo wokudla okuziinkozo nomnikelo othululwayo kuYehova uThixo wenu?
15 “Vuthelani isigodlo eZiyon.+ Ngcwalisani ixesha lokuzila ukutya.+ Bizelani ndawonye indibano engcwele.+
16 Hlanganisani abantu. Ngcwalisani ibandla.+ Qokelelani amadoda amadala ndawonye. Hlanganisani abantwana nabanya ibele.+ Umyeni makaphume kwigumbi lakhe elingaphakathi, nomtshakazi kwigumbi lakhe lomsitho womtshato.
17 “Phakathi kweveranda nesibingelelo+ ababingeleli, abalungiseleli bakaYehova, mabalile baze bathi, ‘Owu Yehova, yiba nosizi ngabantu bakho, musa ukulenza ilifa lakho libe lungcikivo,+ ukuba balawulwe ziintlanga. Kutheni na ukuba bathi phakathi kwezizwana: “Uphi na uThixo wabo?”’+
18 UYehova uya kuba nenzondelelo ngelizwe lakhe+ yaye uya kubonisa imfesane ngabantu bakhe.+
19 UYehova uya kuphendula aze athi kubantu bakhe, ‘Yabonani, ndithumela kuni ukudla okuziinkozo newayini entsha neoli, kwaye ngokuqinisekileyo nina niya kwanela kuko;+ yaye andiyi kunenza nibe lungcikivo kwakhona ezintlangeni.+
20 Nowasemntla+ ndiya kumshenxisela kude kuni, okunene ndiya kumsasazela kwilizwe elingenamanzi nenkangala ephanzileyo, ubuso bakhe businge kulwandle lwasempuma+ nomhlana wakhe usinge kulwandle lwasentshona.+ Ngokuqinisekileyo ukunuka kwakhe kakubi kuya kunyuka, nevumba lakhe elibi liya kunyuka;+ kuba Yena okunene uya kwenza into enkulu koko akwenzayo.’
21 “Musa ukoyika, mhlaba. Vuya ube nemihlali; kuba uYehova okunene uya kwenza into enkulu koko akwenzayo.+
22 Musani ukoyika, nina zilo zasendle,+ kuba amadlelo asentlango ngokuqinisekileyo aya kuba luhlaza.+ Kuba umthi okunene uya kuxakatha isiqhamo sawo.+ Umkhiwane nomdiliya umele ukhuphe amandla awo.+
23 Yaye, nina bonyana baseZiyon, vuyani nibe nemihlali ngoYehova uThixo wenu;+ kuba uya kuninika imvula yasekwindla ngomlinganiselo ofanelekileyo,+ kwaye uya kunihlisela izantyalantyala zemvula, imvula yasekwindla nemvula yasentwasahlobo, njengasekuqaleni.+
24 Zimele zizale izanda kukudla okuziinkozo okuhlambulukileyo, neefatyi zesixovulelo zimele ziphuphume iwayini entsha neoli.+
25 Ndiya kunibuyekeza ngenxa yeminyaka yokudla kweenkumbi, komqikela namaphela nemibungu, umkhosi omkhulu wamajoni endiwuthumele kuni.+
26 Ngokuqinisekileyo niya kudla, nidle nanele,+ yaye niya kulidumisa igama likaYehova uThixo wenu,+ owenze oko kumangalisa kangaka ngani;+ kwaye abantu bam abayi kuba nazintloni ukusa kwixesha elingenammiselo.+
27 Kuya kufuneka ke nazi ukuba ndiphakathi kukaSirayeli,+ nokuba ndinguYehova uThixo wenu nokuba akakho omnye.+ Yaye abantu bam abayi kuba nazintloni ukusa kwixesha elingenammiselo.
28 “Kuya kuthi emva koko ndithululele umoya wam+ phezu kwalo lonke uhlobo lwenyama,+ yaye ngokuqinisekileyo baya kuprofeta oonyana benu neentombi zenu.+ Wona ke amadoda enu amadala, aya kuphupha amaphupha. Bona ke abafana benu, baya kubona imibono.
29 Naphezu kwezicaka naphezu kwezicakakazi ngaloo mihla ndiya kuthulula umoya wam.+
30 “Ndiza kwenza imihlola emazulwini+ nasemhlabeni, igazi nomlilo nemiqulu yomsi.+
31 Ilanga liya kujikwa libe bubumnyama,+ nenyanga ibe ligazi,+ ngaphambi kokufika kwemini kaYehova enkulu nebangela uloyiko.+
32 Kuya kuthi wonk’ ubani obiza egameni likaYehova asindiswe;+ kuba eNtabeni yaseZiyon naseYerusalem kuya kubakho abasindileyo,+ kanye njengoko watshoyo uYehova, naphakathi kwabasindayo, kubekho abo ababizayo uYehova.”+
Yithumele
Yithumele
Yoweli 2
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=29&Chapter=2&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D29%26Chapter%3D2%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO | NGOOBANI AMANGQINA KAYEHOVA?
Uxhaswa Njani Umsebenzi Wethu?
Nyaka ngamnye, siprinta size sisasaze amakhulu ezigidi zeeBhayibhile neencwadi ezicacisa iBhayibhile. Sakha iiofisi zamasebe zokuprinta ehlabathini jikelele. Amashumi amawaka amabandla ahlanganisana kwiindawo ezingenabuqheleqhele kodwa ezinomtsalane ezibizwa ngokuba ziiHolo zoBukumkani. Ngubani ohlawula zonke ezi ndleko?
Umsebenzi wethu wonke uxhaswa ngeminikelo yokuzithandela. (2 Korinte 9:7) Ngo-1879, IMboniselo yesibini ukuphuma yathi: “Sikholelwa kwelokuba i-‘Zion’s Watch Tower’ [njengokuba yayibizwa njalo le magazini ngelo xesha], ixhaswa nguYEHOVA, yaye ekubeni oku kunjalo ayisayi kungqiba okanye icele abantu bayixhase.” Asikahexi kuloo mazwi.
Iminikelo ithunyelwa kwenye yeeofisi zethu okanye ifakwe kwibhokisi yomnikelo ekwiHolo yoBukumkani. Asiziceli izishumi, inkongozelo okanye sibize imali ngomsebenzi esiwenzayo okanye ngeencwadi zethu. Asihlawulwa ngokwenza umsebenzi wokushumayela, okanye ngokwakha iindawo zonqulo. Ngapha koko uYesu wathi: “Namkele ngesisa, yiphani ngesisa.” (Mateyu 10:8) Bonke abo basebenza kwiiofisi zethu zamasebe nakwikomkhulu lethu lehlabathi, kuquka nabo bakwiQumrhu Elilawulayo lamaNgqina kaYehova, abahlawulwa.
“Ekubeni yonke imisebenzi yamaNgqina kaYehova isenziwa ngokuzithandela, neminikelo yonqulo yenziwa ngokuzithandela, ngamnye wenza isigqibo semali aza kunikela ngayo nesihlandlo aza kunikela ngaso ‘iminikelo.’”—Inkundla YaseYurophu Yamalungelo Abantu, ngo-2011
Iminikelo ikwasetyenziselwa amaxesha entlekele. AmaKristu okuqala ayevuyiswa kukunceda amaxhoba entlekele. (Roma 15:26) Nathi sinceda amaxhoba ngokuwakhela amakhaya neendawo zokunqula, siwabonelele ngokutya, impahla namayeza.
Funda Okungakumbi
Oko Sinokukwenza Ukuze Sinyamekele Abanye
Funda indlela iminikelo eyenziwa kumsebenzi owenziwa ehlabathini lonke ngamaNgqina kaYehova enceda ngayo ukuze kuncedwe abantu abasweleyo ngokwenyama nangokomoya.


text:
Advokatų kontora Šarka, Jankauskas, KrolienėIkhadi engabonakaliyo
Advokatų kontora Šarka, Jankauskas, Krolienė
Ekuxoxweni kwamatyala embambano, Ifemu yomthetho, Iingcebiso zomthetho, Iinkonzo zomthetho, Iinkonzo zomthetho +15
Ushicelelo
I-V 8:00-17:00
- Advokatų kontora Šarka, Jankauskas, Krolienė
Imephu
Umsebenzi udidi
Ekuxoxweni kwamatyala embambano, Ifemu yomthetho, Iingcebiso zomthetho, Iinkonzo zomthetho, Iinkonzo zomthetho, Kwiingxoxo zolwaphulo, Kwiinkqubo zolawulo, Labor law, Law zoshishino, Nomthetho nosapho, Ubunini, Umangalelwano, Umthetho corporate, Umthetho eu, Umthetho isivumelwano, Umthetho land, Umthetho werhafu, Uncedo lwezomthetho, Wezemali, inshorensi, umthetho, Yobhaliso inkampani
Ikhowudi qr
vCard
Website
Igama site: Šarka ▪ Jankauskas ▪ Krolienė - Advokatų kontora


text:
IBALI LOBOMI
Ilifa Lezizukulwana Ezisixhenxe
Abantu bathi ndingutat’ ehleli. Isithomo, amehlo, nendlela endinoburharha ngayo. Kodwa ikho nenye into endiyifumene kutata, ilifa elixatyiswe zizizukulwana ezisixhenxe zakuthi. Makhe ndinibalisele.
Ukhokho wam uThomas (1) * Williams wazalwa nge-20 kaJanuwari 1815 eHorncastle eseNgilani. Umama wakhe wasweleka emva kweminyaka emibini ezelwe, baza bakhuliswa ngutata wabo uJohn Williams. Ukhokho uJohn wafundisa utamkhulu uThomas ukuba ngumchweli, kodwa waphetha ekhetha umsebenzi owahlukileyo kulowo.
Ngelo xesha kwakuqalisa ukuxhaphaka kweenkonzo eNgilani. Umfundisi uJohn Wesley wayesandul’ ukuqhekeka kwiCawa yaseNgilani, waza waqala iWisile, iqela elalikhuthaza ukufundwa kweBhayibhile nobuvangeli. Iimfundiso zikaWesley zasasazeka okomlilo wedobo, ibe intsapho yakwaWilliams yazithanda gqitha. UTamkhulu uThomas waba ngumshumayeli waseWisile, waza ngokukhawuleza emva koko wavolontiya ukuya kufundisa abantu iBhayibhile kuMzantsi Pasifiki. NgoJulayi ka-1840 yena nenkosikazi yakhe uMakhulu uMary (2) bazibona sele behlala eLakeba, isiQithi * esinentaba-mlilo eFiji, ndawo leyo eyayihlala amazim, abantu abatya inyama yomntu.
UKUHLALA NAMAZIM
Babunzima ngeyona ndlela ubomi ukufika kukaTamkhulu Thomas noMakhulu uMary eFiji. Babesebenza kwiimeko ekunzima ukuzinyamezela nakubushushu obungathethekiyo. Babebona nezinto ezimanyumnyezi—iimfazwe zobuhlanga, ukukrwitshwa kwabahlolokazi, ukubulawa kweentsana, nokutyiwa kwabantu, ibe abantu basekuhlaleni babengayifuni nokuyibona iBhayibhile. UMakhulu uMary nonyana wakhe olizibulo uJohn bagulela ingcwaba. Ngo-1843 uTamkhulu uThomas wabhala: “Ndandiziva ndikrukrutheka ngaphakathi. . . . Ndandingazi nokuba mandithini.” Kodwa banyamezela, besomelezwa lukholo ababenalo kuYehova uThixo.
Kwangelo xesha, esebenzisa ubuchule bakhe bokuchwela, uTamkhulu uThomas wakha ipomakazi lendlu lokuqala eFiji. Le ndlu yayenziwe ngendlela yokuba kungene impepho ngaphantsi komgangatho, nto leyo eyatsala umdla wamaFiji. Kanye ngaphambi kokuba uTamkhulu agqibe ukwakha, uMakhulu uMary wabeleka unyana wakhe wesibini uThomas Whitton (3) Williams, owaba ngoyena khokho wam.
Ngo-1843 uTamkhulu uThomas wancedisa ukuguqulela ngesiFiji incwadi yeVangeli kaYohane, ibe loo msebenzi wawufumanisa unzima gqitha. * Kodwa ke, wayeyingcali kulwazi lwamasiko nembali yoluntu, ibe wayeneliso lokhozi. Uphando awalwenzayo walubhala kwincwadi yakhe ethi Fiji and the Fijians (ka-1858), ebalisa ngempilo yamaFiji ngeminyaka yee-1800.
Emva kokutsala nzima iminyaka eyi-13 eFiji, impilo kaTamkhulu uThomas yaba maxongo, kwaye kwafuneka ukuba yena nentsapho yakhe bafudukele eOstreliya. Emva kokuba ngumfundisi ophum’ izandla ixesha elide, wasweleka kwidolophu iBallarat eVictoria, ngo-1891.
“IGOLIDE” ENTSHONA
Ngo-1883 uTamkhulu uThomas Whitton Williams nenkosikazi yakhe uPhoebe (4) bafudukela ePerth ekwiNtshona yeOstreliya nentsapho yakhe. Unyana wabo wesibini uArthur Bakewell (5) Williams ongukhokho wam olandelayo wayeneminyaka esithoba ngoko.
Xa uTamkhulu uArthur wayeneminyaka eyi-22 waya kuphanda ubutyebi eKalgoorlie idolophu enemigodi ekwiikhilomitha ezimalunga ne-600 ukusuka ePerth. Waqalisa apho ke ukufunda iincwadi ezipapashwe ngamaNgqina kaYehova awayebizwa ngokuba yi-International Bible Students Association ngelo xesha. Wafaka nesicelo sokufumana iZion’s Watch Tower nyanga nganye. Kangangendlela awayezithanda ngayo izinto awayezifunda, waqalisa ukuxelela abanye ngazo, waza waqalisa nokuba neentlanganiso zokufundisa iBhayibhile. Waqala njalo ke umsebenzi wamaNgqina kaYehova kwiNtshona Ostreliya.
UTamkhulu uArthur waxelela nentsapho yakhe ngezinto awayezifunda. Utata wakhe, uTamkhulu uThomas Whitton wamxhasa uArthur kumsebenzi awayewenza naBafundi BeBhayibhile, kodwa itshoba lalal’ umbethe kungekudala emva koko kule nkonde. Umama wakhe uPhoebe, kunye noodadewabo uViolet noMary baba ngaBafundi BeBhayibhile. UViolet waba ngumvangeli weBhayibhile wexesha elizeleyo, okwabizwa ngokuba nguvulindlela. UArthur wathi uViolet “ngoyena mshumayeli weBhayibhile uphum’ izandla nozinikeleyo uMzantsi Ostreliya wakha wambona.” Kakade wayengena kungatsho ngodade wabo, kodwa ke yinyani ukuba umzekelo wokuzimisela kukaViolet wasinceda isizukulwana esilandelayo sakwaWilliams.
Ekuhambeni kwexesha, uTamkhulu uArthur watshata waza wafudukela eDonnybrook, idolophu elima iziqhamo kwiNtshona yeOstreliya. Apho wayeqhulwa ngokuba “nguTat’ u-1914!” ngenxa yokuzimisela kwakhe kumsebenzi wokuxelela abantu ngeziprofeto ezazikhomba kuloo nyaka. * Amazinyo ajika aziinyanda xa kwaqhambuka iMfazwe Yehlabathi I. UTamkhulu wayesoloko encokola ngeBhayibhile nabantu abeze kuthenga evenkileni yakhe, eyayixhonywe iincwadi zeBhayibhile ezifestileni. Kwakuxhonywe nombhalo othembisa nge-£100 (R951.41) kuye nabani na onokukwazi ukubonisa eBhayibhileni ukuba uThixo uneziqu ezithathu, mfundiso leyo uTamkhulu wayeyazi ukuba ayikho eZibhalweni. Akukho namnye owayifumanayo loo mali.
Iintlanganiso zebandla zokufunda iBhayibhile eDonnybrook zazingenela kwaWilliams. Emva kwexesha, uTamkhulu uArthur wakha iHolo YoBukumkani, okanye indawo yokuhlanganisana edolophini, enye yeendawo zokuqala zamaNgqina kaYehova kwiNtshona Ostreliya. Nangona wayeneminyaka engaphaya kweyi-70, wayedla ngokuzithi suti yakhe, afake iqhina, afak’ isali ehashini lakhe uDoll, aze enjenjeya ukuya kufundisa abantu kuwo wonke ummandla waseDonnybrook.
Yayibachukumisa abantwana bakaTamkhulu into yokuba athi engumntu ozole nonesidima kangaka, akhuthale ngolo hlobo. Intombi yakhe uFlorence (6) yaya kuba ngumthunywa wevangeli eIndiya. Oonyana bakhe, uArthur Lindsay (7) noThomas baba ngabadala bebandla kangangexesha elide njengotata wabo.
UNCUTHU LUKAMAM’ UWILLIAMS
Ukhokho wam uArthur Lindsay Williams wayesaziwa ibe ethandwa ngabantu ngenxa yendlela awayenobubele ngayo. Wayesoloko ebakhathalela abantu ibe ebaphatha ngesidima. Wayeyiyo nengcaphephe xa kufikelelwa kwizembe, ibe wafumana iimbasa eziyi-18 kukhuphiswano lokucanda kwiminyaka nje eyi-12.
Sekunjalo, akazange onwabe kwaphela uTamkhulu uArthur xa unyana wakhe oneminyaka emibini uRonald (8) (oyena tamkhulu wam), wacanda umthana weapile owawusecaleni kwendlu. Umama wakhe wawubopha lo mthi wada ekugqibeleni wamila, wavelisa ama-apile abomvu aluncuthu mazangwa. La ma-apile athiywa ngoMam’ uWilliams, yaye athandwa ehlabathini lonke.
Emva kwexesha, uTamkhulu uRonald, okanye uGramp (indlela endimbiza ngayo) waye wenza imisebenzi ebaluleke ngakumbi. Kangangeminyaka, yena noMakhulu baqhubeka bengamavolontiya ekwakheni izakhiwo zamaNgqina kaYehova eOstreliya naseSolomon Islands. Nangona ngoku uGramp eleqa iminyaka eyi-80, usengumdala webandla, ibe usancedisa ekwakhiweni nasekulungisweni kweeHolo zoBukumkani eNtshona Ostreliya.
NDIYALIXABISA ILIFA LAM
Abazali bam uGeoffrey (9) noJanice (10) Williams nabo baxhamla kwilifa lentsapho yethu, ibe babila besoma befundisa mna nodade wethu uKatharine indlela yokuphila efanele amaKristu. Xa ndandina-13, ndenza isigqibo sokuphila ngendlela evuyisa uYehova. Kwathi xa ndandikwindibano yamaKristu ndeva uJohn E. Barr, owayelilungu leQumrhu elilawulayo lamaNgqina kaYehova esithi kulutsha olwalulapho: “Musani ukudlalisa ngeyona nto ibalulekileyo ninayo, ithuba lokwazi nokuthanda uYehova.” Ndabunikela ngobo busuku ubomi bam kuYehova. Emva kweminyaka emibini, ndaba nguvulindlela.
Namhlanje, mna (12) nomkam uChloe (11) sikuthanda gqitha ukufundisa abantu iBhayibhile ixesha elizeleyo kwidolophu esemaphandleni iTom Price, ekwiNtshona Ostreliya. Sibambe imisebenzi yesingxungxo ukuze sikwazi ukuziphilisa. Abazali bam, udade wethu uKatharine kunye nomyeni wakhe uAndrew bangoovulindlela ePort Hedland ekwiikhilomitha eziyi-420 ngasemntla. Mna noTata sikwangabadala bebandla.
Kwizizukulwana ezisixhenxe ezadlulayo, ukhokho wam uThomas Williams wazimisela ukukhonza uYehova uThixo. Nam ndiye ndaxhamla kwelo lifa lokholo nenkonzo. Ndiziva ndisikeleleke kakhulu ngokuba nobutyebi obungaka belifa lokukhonza uYehova.
^ isiqe. 5 La manani akhomba mntu ngamnye ekuthethwa ngaye kule mifanekiso ilandelayo.
^ isiqe. 6 Sasikade sibizwa ngokuba sisiQithi saseLakemba, esiyinxalenye yeziQithi ezibizwa ngokuba yiLau zaseFiji.
^ isiqe. 10 UMthunywa wevangeli uJohn Hunt waguqulela iTestamente Entsha, eyapapashwa ngo-1847. Le nguqulelo inika umdla kakhulu kuba isebenzisa igama likaThixo elibhalwe ngokuba ‘ngu-Jiova’ kuMarko 12:36, Luka 20:42, neZenzo 2:34.
^ isiqe. 16 Funda umxholo othi “Owe-1914—Unyaka Obalulekileyo Kwisiprofeto SeBhayibhile” kwisihlomelo sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova, iyafumaneka nakwiWebhsayithi u-www.jw.org/xh.
Funda Okungakumbi
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.
Ubalo Maxesha LweBhayibhile Lubonisa Ntoni Ngonyaka Ka-1914?
Isiprofeto ‘samaxesha asixhenxe’ esikuDaniyeli isahluko 4 sibhekisa kwixesha elibalulekileyo kulawulo lwabantu.
Xelisa Ukholo Lwabo
Sinokuncedakala njani ngokufunda ngamadoda namabhinqa awayethembekile ekuthethwa ngawo eBhayibhileni?


text:
UYehova NguThixo Wolungelelwano
“UThixo unguThixo, kungekhona owesidubedube, kodwa owoxolo.”
1, 2. (a) Waqala wadala bani uThixo, ibe wamsebenzisa njani loo mntu? (b) Yintoni ebonisa ukuba iingelosi zilungelelanisiwe?
UYEHOVA, onguMdali wendalo iphela, wenza izinto ngolungelelwano. Waqala wadala uYesu. IBhayibhile ithi uYesu ‘nguLizwi,’ kuba nguye osisithethi sikaThixo. ULizwi uchithe izigidi ngezigidi zeminyaka ekhonza uYehova, kuba iBhayibhile ithi: “Ekuqaleni wayekho uLizwi, uLizwi wayekunye noThixo.” Iphinde ithi: “Zonke izinto zabakho ngaye [uLizwi], yaye ngaphandle kwakhe akubangakho nanye into.” Kwiminyaka engaphezulwana nje kwe-2,000 eyadlulayo, uThixo wathumela uLizwi emhlabeni, apho wafika eyindoda efezekileyo waza wenza ukuthanda kukaYise.
2 Ngaphambi kokuba eze emhlabeni, uNyana kaThixo ‘wayengumsebénzi onobuchule’ kaThixo. (IMize. 8:30) Esebenzisa uYesu, uYehova wadala izigidi ngezigidi zeengelosi ezulwini. (Kol. 1:16) Xa sithetha ngeengelosi, esinye iSibhalo sithi: “Kwakukho amawaka aliwaka awayelungiselela phambi kwakhe [uYehova], neshumi lamawaka eliphindwe ngeshumi lamawaka elalimi kanye phambi kwakhe.” (Dan. 7:10) IBhayibhile ibhekisela kwezi ngelosi zikaThixo ngokuthi ‘yimikhosi’ kaYehova elungelelaniswe kakuhle.
3. Likhulu kangakanani inani leenkwenkwezi neleeplanethi, ibe zilungelelaniswe njani?
3 Kuthekani ngendalo ebonakalayo, njengeenkwenkwezi neeplanethi? Xa lithetha ngeenkwenkwezi, elinye iphephandaba laseHouston, eTexas, lathi uphando lwakutshanje lubonisa ukuba kukho “iibhiliyon ngeebhiliyon zeenkwenkwezi, eziphindaphindwe kathathu kunokuba iingcali zesayensi bezikade zicinga.” Iinkwenkwezi zilungelelaniswe zaba ziigalaksi, ibe galaksi nganye ineebhiliyon okanye iitriliyon zeenkwenkwezi, kunye neeplanethi ezininzi. Inkoliso yezi galaksi iyadibana ibumbe amaqela, aze naloo maqela adibane abumbe amaqela amakhulu.
4. Kutheni sinokulindela ukuba abakhonzi bakaThixo abasemhlabeni balungelelaniswe kakuhle?
4 Kanye njengokuba iingelosi zilungelelanisiwe emazulwini, nazo iinkwenkwezi neeplanethi zilungelelaniswe ngendlela engummangaliso. (Isa. 40:26) Ngoko besiya kulindela ukuba uYehova abalungelelanise kakuhle nabakhonzi bakhe abasemhlabeni. Ufuna balungelelane, ibe loo nto ibalulekile kuba mninzi umsebenzi obalulekileyo abamele bawenze. Imizekelo esinayo yabakhonzi bakaYehova bamandulo nabale mihla ibonisa kakuhle ukuba ebesoloko ebaxhasa abantu bakhe ibe “unguThixo, kungekhona owesidubedube, kodwa owoxolo.”
ABANTU BAKATHIXO ABABELUNGELELANISIWE MANDULO
5. Yaphazamiseka njani injongo kaThixo ngomhlaba nabantu?
5 Xa uYehova wadala abantu bokuqala, wathi kubo: “Qhamani, nande, niwuzalise umhlaba nize niwoyise, nibe nobukhosi kwiintlanzi zolwandle nakwizidalwa eziphaphazelayo emazulwini nakuzo zonke izidalwa eziphilayo ezinambuzelayo emhlabeni.” (Gen. 1:28) Le ntsapho ingabantu kwakuza kufuneka yande ngendlela elungeleleneyo, ize izalise umhlaba ngeParadesi. Xa uAdam noEva bengazange bamthobele uThixo, le njongo yaphazamiseka okomzuzwana. (Gen. 3:1-6) Ekuhambeni kwexesha, “uYehova wabona ukuba ububi bomntu bandile emhlabeni yaye zonke iingcamango zentliziyo yakhe zityekele ebubini ngalo lonke ixesha.” Ngenxa yoko, “umhlaba wawonakele emehlweni oThixo oyinyaniso yaye umhlaba wawuzaliswe lugonyamelo.” Ngoko, uThixo wagqiba kwelokuba azise umkhukula womhlaba wonke owawuza kutshabalalisa bonke abantu abangendawo.
6, 7. (a) Yintoni eyenza uNowa wakholeka emehlweni kaYehova? (Jonga umfanekiso osekuqaleni.) (b) Yintoni eyenzeka kubantu ababengenalukholo ngexesha likaNowa?
6 Noko ke, “uNowa yena wakholeka emehlweni kaYehova” ngenxa yokuba “wayeyindoda elilungisa” kuba “wangqineka engenasiphoso phakathi kwabantu bexesha lakhe.” Ekubeni “uNowa wahamba noThixo oyinyaniso,” uYehova wamyalela ukuba akhe umkhombe omkhulu. (Gen. 6:8, 9, 14-16) Lo mkhombe wawenzelwe ukuba ukwazi ukukhusela abantu kunye nezilwanyana ezazilapho. Ngokuthobeka, “wenza ke uNowa njengako konke oko uYehova abemyalele kona,” ibe encediswa yintsapho yakhe wawakha wawugqiba lo mkhombe ngendlela elungeleleneyo. Emva kokuba yonke imiphefumlo eyayiza kusinda ingenile emkhombeni, “uYehova waluvala ucango.”
7 Xa wafikayo uMkhukula ngo-2370 B.C.E., uYehova “wasusa yonke into ekhoyo phezu komhlaba,” kodwa wamgcina ephila uNowa nentsapho yakhe. (Gen. 7:23) Wonke umntu namhlanje uyinzala kaNowa, oonyana bakhe, nabafazi babo. Kodwa bonke abo bantu bangenalukholo ababengaphandle komkhombe bafa, kuba zange bamphulaphule uNowa, “umshumayeli wobulungisa.”
8. Luluphi ulungelelwano olwalukho kwaSirayeli xa uThixo wayalela abantu bakhe ukuba bangene kwiLizwe Lesithembiso?
8 Kwiminyaka engaphezu kweyi-800 emva koNogumbe, uThixo wenza uSirayeli waba luhlanga. Kwakufuneka olu hlanga lulungelelane kuzo zonke iinkalo zobomi nonqulo lwalo. Ngokomzekelo, ukongezelela kubabingeleli nabaLevi abaninzi kwaSirayeli, kwakukho nezicakakazi “ezazikhonza emnyangweni wentente yokuhlangana.” (Eks. 38:8) Noko ke, xa uYehova uThixo wayalela amaSirayeli ukuba angene eKanan, eso sizukulwana asizange sithembeke kuye, ibe wathi kuso: “Aniyi kungena ezweni endaliphakamisela isandla sam ndifunga ukuba ndinihlalise kulo, ngaphandle kukaKalebhi unyana kaYefune noYoshuwa unyana kaNun,” kuba bazisa ingxelo entle emva kokuya kuhlola iLizwe Lesithembiso. (Num. 14:30, 37, 38) Ethobela umyalelo kaThixo, kamva uMoses wamisela uYoshuwa ukuba angene ezihlangwini zakhe. (Num. 27:18-23) Xa uYoshuwa wayeza kukhokela amaSirayeli eKanan, waxelelwa oku: “Yiba nesibindi womelele. Musa ukothuka okanye unkwantye, kuba uYehova uThixo wakho unawe naphi na apho uya khona.”
9. URahabhi wayevakalelwa njani ngoYehova nangabantu bakhe?
9 UYehova uThixo wayemxhasa uYoshuwa naphi na apho wayesiya khona. Ngokomzekelo, cinga nje ngento eyenzeka ngoxa amaSirayeli ayesenkampini kufutshane naseKanan, isixeko saseYeriko. Ngo-1473 B.C.E., uYoshuwa wathumela amadoda amabini ukuba aye kuhlola iYeriko, ibe apho adibana noRahabhi owayengunongogo. Wawafihla eluphahleni lwendlu yakhe, ukuze angabanjwa ngamadoda awayethunywe nguKumkani waseYeriko. URahabhi wathi kwezi ntlola zingamaSirayeli: “Ndiyazi ukuba uYehova ngokuqinisekileyo uza kuninika eli lizwe . . . , kuba siyivile indlela uYehova awawomisa ngayo amanzi oLwandle Olubomvu phambi kwenu . . . noko nakwenzayo kookumkani ababini bama-Amori.” Wongeza esithi: “UYehova uThixo wenu nguThixo emazulwini phezulu nasemhlabeni phantsi.” (Yosh. 2:9-11) Ekubeni uRahabhi wema ngakwicala lentlangano kaYehova eyayikho ngelo xesha, uThixo waqinisekisa ukuba yena nentsapho yakowabo bayasinda xa amaSirayeli oyisa iYeriko. (Yosh. 6:25) URahabhi wayenokholo, emoyika uYehova, ibe wayebahlonela abantu bakaThixo.
INTLANGANO ELUNGELELANISIWEYO NGENKULUNGWANE YOKUQALA
10. Wathini uYesu kwiinkokeli zonqulo zemihla yakhe, ibe kwakutheni ukuze athethe loo mazwi?
10 Ekhokelwa nguYoshuwa, amaSirayeli ayegqugqisa, esoyisa uhlanga emva kolunye aza azinza eKanan. Kodwa kwenzeka ntoni kamva? Kumakhulu eminyaka eyalandelayo, amaSirayeli ayeyaphula ngokuphindaphindiweyo imithetho kaThixo. Xa uYehova wathumela uNyana wakhe emhlabeni, amaSirayeli ayengamthobeli uThixo nabaprofeti bakhe kangangokuba uYesu wada wabiza iYerusalem ngokuthi ‘ngumbulali wabaprofeti.’ (Funda uMateyu 23:37, 38.) UThixo wazigatya iinkokeli zonqulo zamaYuda ngenxa yokungathembeki kwazo. Yiloo nto kanye eyenza uYesu wathi kuzo: “Ubukumkani bukaThixo buya kuthatyathwa kuni buze bunikwe uhlanga oluvelisa iziqhamo zabo.”
11, 12. (a) Yintoni ebonisa ukuba ngenkulungwane yokuqala, uYehova wayisusa intsikelelo yakhe kuhlanga lwamaYuda waza wayinika enye intlangano? (b) Yayibunjwa ngoobani le ntlangano intsha?
11 Ngenkulungwane yokuqala, uYehova walulahla uhlanga lukaSirayeli olwalungathembekanga. Noko ke, oko kwakungathethi ukuba akazi kuba nantlangano yabakhonzi abathembekileyo emhlabeni. UYehova wanyula intlangano entsha eyayisekelwe kuYesu Kristu nakwiimfundiso zakhe. Loo ntlangano yaqala ngePentekoste ka-33 C.E. Ngaloo mhla, abafundi bakaYesu abamalunga ne-120 babehlanganisene eYerusalem, kwaza “ngequbuliso kwabakho ingxolo evela ezulwini enjengaleyo kanye yempepho ebhudla ngamandla, yaza yayizalisa indlu iphela.” Emva koko, ‘kwabonakala kubo iilwimi ezingathi zezomlilo kwaye zabèka, zaza zahlala kuye ngamnye wabo.’ (IZe. 2:1-4) Esi siganeko singummangaliso saba bubungqina obungenakuphikiswa bokuba uYehova wayeyixhasa le ntlangano intsha, eyayibunjwa ngabafundi bakaKristu.
12 Ngolo suku lwalubangel’ imincili, “kongezelelwa imiphefumlo emalunga namawaka amathathu” kwinani labalandeli bakaYesu. Ukongezelela koko, “uYehova waqhubeka ehlomela kubo mihla le abo basindiswayo.” (IZe. 2:41, 47) Umsebenzi wokushumayela owenziwa ngaba bafundi waphumelela kangangokuba “ilizwi likaThixo laqhubeka likhula, nenani labafundi landa kakhulu eYerusalem.” ‘Nesihlwele esikhulu sababingeleli saluthobela ukholo.’ (IZe. 6:7) Abantu abaninzi bayamkela inyaniso abayiva kumalungu ale ntlangano intsha. Kamva, uYehova waphinda wabonisa ukuba uyayixhasa le ntlangano xa waqalisa ukungenisa ‘abantu beentlanga’ ebandleni lamaKristu.
13. Wawuyintoni umsebenzi wentlangano kaThixo entsha?
13 Abalandeli bakaKristu babewuqonda kakuhle owona msebenzi babewunikwe nguThixo. Kaloku uYesu wayebamisele umzekelo, kuba emva nje kokubhaptizwa kwakhe, waqalisa ukushumayela ‘ngoBukumkani bamazulu.’ (Mat. 4:17) Wafundisa abafundi bakhe ukuba benze lo msebenzi. Wathi kubo: “Niya kuba ngamangqina am eYerusalem nakulo lonke elakwaYuda naseSamariya kude kuse nakwezona nxalenye zikude zomhlaba.” (IZe. 1:8) Abo balandeli bakaYesu babeyiqonda kakuhle into ekwakufuneka bayenze. Ngokomzekelo, kwa-Antiyokwe ePisidiya, uPawulos noBharnabhas bathi kumaYuda: “Kwakuyimfuneko ngelizwi likaThixo ukuba lithethwe kuni kuqala. Ekubeni nina nilityhalela kude kuni yaye ningazigwebi ningababufanelekeleyo ubomi obungunaphakade, khangelani! siphethukela ezintlangeni. Enyanisweni, uYehova ubeke umyalelo phezu kwethu wathi, ‘Ndikumisele njengokhanyiselo lweentlanga, ukuze wena ube lusindiso ukusa eziphelweni zomhlaba.’” (IZe. 13:14, 45-47) Ukususela ngenkulungwane yokuqala, inxalenye esemhlabeni yentlangano kaThixo ibixelela abantu ngamalungiselelo awenzileyo okusindisa ubomi babo.
ABAKHONZI BAKATHIXO BAYASINDA
14. Yintoni eyenzeka eYerusalem ngenkulungwane yokuqala, kodwa ngoobani abasindayo?
14 AmaYuda amaninzi akazange azamkele iindaba ezilungileyo, ibe loo nto yayiza kuwazisela intlekele, kuba uYesu wayebalumkise ngala mazwi abafundi bakhe: “Xa niyibona iYerusalem ingqongwe yimikhosi emise iintente, yazini ke ukuba kusondele ukuphanziswa kwayo. Mabandule abo bakwelakwaYuda basabele ezintabeni, nabo baphakathi kuyo mabemke, nabo bakwiindawo ezisemaphandleni mabangangeni kuyo.” (Luka 21:20, 21) Amazwi kaYesu azaliseka. Ngenxa yokuvukela kwamaYuda, imikhosi yamaRoma eyayikhokelwa nguCestius Gallus yarhangqa iYerusalem ngo-66 C.E. Noko ke, loo mikhosi yarhoxa, yaza loo nto yanika abalandeli bakaYesu ithuba lokubaleka eYerusalem nakwaYuda. Umbhali-mbali uEusebius, uthi amaninzi awela uMlambo iYordan ebalekela ePela yasePereya. Ngo-70 C.E., umkhosi wamaRoma owawukhokelwa nguNjengele Titus wabuya waza wayitshabalalisa iYerusalem. Noko ke, amaKristu asinda kuba asiphulaphula isilumkiso sikaYesu.
15. Abantu abaninzi baba ngamaKristu phantsi kwaziphi iimeko?
15 Nakuba abalandeli bakaKristu benkulungwane yokuqala babejamelene nentshutshiso kunye neengxaki ezininzi, baninzi abantu ababa ngamaKristu. (IZe. 11:19-21; 19:1, 19, 20) Oku kwakubangelwa kukuba ibandla lamaKristu lalixhaswa nguThixo.
16. Yintoni eyayifuneka kumKristu ngamnye ukuze ahlale esondele kuThixo?
16 Ukuze loo maKristu ahlale esondele kuThixo, kwakufuneka umgudu kumntu ngamnye. Kwakubalulekile ukuba mKristu ngamnye afundisise iZibhalo, aye rhoqo kwiintlanganiso aze azimisele ekushumayeleni ngoBukumkani. Ezi zinto zaziwanceda ahlale enolwalamano oluhle noThixo aze ahlale emanyene, kanye njengokuba kunjalo nanamhlanje. Abantu ababekula mabandla alungelelaniswe kakuhle babencedwa kukusebenza nzima kwabadala nezicaka zolungiselelo. (Fil. 1:1; 1 Pet. 5:1-4) Kumel’ ukuba kwakuba mnandi xa kufike abaveleli abahambahambayo, abafana noPawulos, ebandleni! (IZe. 15:36, 40, 41) Ibangel’ umdla indlela afana ngayo amabandla ethu namhlanje nalawo enkulungwane yokuqala. Iyasivuyisa into yokuba uYehova ebesoloko ebalungelelanisa kakuhle abakhonzi bakhe! *
17. Yintoni ekuza kuthethwa ngayo kwinqaku elilandelayo?
17 Njengoko eli hlabathi likaSathana lisondela esiphelweni kule mihla yokugqibela, inxalenye esemhlabeni yentlangano kaYehova ityhalela phambili ngesantya. Ngaba uhambisana nayo? Ngaba ukholo lwakho luyakhula? Inqaku elilandelayo liza kukubonisa indlela onokukwenza ngayo oku.
^ isiqe. 16 Funda inqaku elithi “AmaKristu Anqula Ngomoya Nenyaniso” nelithi “Aqhubeka Ehamba Enyanisweni” kwiMboniselo kaJulayi 15, 2002. Ukuze ufumane inkcazelo engakumbi ethetha ngenxalenye yentlangano kaThixo esemhlabeni, funda incwadi ethi, AmaNgqina KaYehova